Tuntutan Sulu: Kerajaan Persekutuan tak akan serahkan Sabah

KUALA LUMPUR,16 Rabiulawal 1444H, Khamis – Sabah tidak akan diserahkan atau berada di bawah pentadbiran Filipina dan kerajaan Persekutuan akan terus mempertahankan kedaulatan wilayah Malaysia, kata Menteri Di Jabatan Perdana Menteri (Parlimen Dan Undang-undang) Datuk Seri Dr Wan Junaidi Tuanku Jaafar.

Beliau berkata demikian bagi menjelaskan jawapan  kepada soalan yang dikemukakan Chan Foong (PH-Kota Kinabalu) di persidangan Dewan Rakyat pada 6 Oktober lepas berhubung isu pertikaian timbang tara tuntutan Sulu, antara pihak yang mendakwa kumpulan Sulu serta kerajaan Malaysia, yang beliau jelaskan ia adalah tuntutan persendirian dan tidak ada kena mengena dengan soal kedaulatan.

“Sebagai penjelasan kepada jawapan saya mengenai persoalan sama ada Sabah berkemungkinan menjadi sebahagian daripada Filipina susulan keputusan pengisytiharan di Mahkamah Paris, ingin saya tegaskan bahawa situasi ini tidak akan berlaku.

“Sabah tidak akan diserahkan atau berada di bawah pentadbiran Filipina dan Kerajaan Persekutuan akan terus mempertahankan kedaulatan wilayah Malaysia,” katanya dalam kenyataan, hari ini.

Final Award Mahkamah Arbitrasi Paris tersebut dibuat oleh penimbang tara Gonzalo Stampa pada 28 Februari 2022 yang menganugerahkan pihak menuntut Sulu itu sejumlah US$14.92 bilion.

“Apabila saya menyatakan bahawa pengisytiharan keputusan Mahkamah Paris tersebut merupakan ‘tuntutan peribadi’, ia merujuk kepada tuntutan yang yang dibuat oleh individu persendirian (pihak yang mendakwa kumpulan Sulu) dan bukan tuntutan oleh Kerajaan Filipina.

“Selanjutnya, apabila saya menyatakan bahawa tuntutan Sulu dan pengisytiharan keputusan Mahkamah Paris tidak ada kena mengena dengan soal kedaulatan, kenyataan tersebut adalah merujuk kepada konteks kedaulatan wilayah – sama ada wujud kemungkinan Sabah diserahkan kepada Filipina,” kata beliau

Wan Junaidi berkata tuntutan itu adalah provokasi dan pelanggaran ke atas kedaulatan serta kepentingan ekonomi Malaysia di peringkat antarabangsa.

Pada masa ini, pihak berkenaan sedang menggunakan proses timbang tara yang merupakan mekanisme undang-undang antarabangsa persendirian untuk menyerang kepentingan kedaulatan Malaysia di luar negara, katanya.

Menurut menteri itu, proses tersebut bukan sahaja disalahguna tetapi ia juga suatu bentuk provokasi ke atas kedaulatan dan kepentingan Malaysia.


Arab Saudi lantik Menteri Haji dan Umrah baharu

RIYADH, 10 Rabiulawal 1443H, Ahad – Arab Saudi melantik Dr Tawfiq bin Fawzan al-Rabiah sebagai Menteri Haji dan Umrah baharu, manakala Fahd bin Abdulrahman al-Jalajil sebagai Menteri Kesihatan, lapor Saudi Press Agency.

Raja juga memerintahkan penubuhan badan baharu yang akan mengawasi pengembangan wilayah Yanbu, Umluj, Al-Wajh dan Duba.

Badan tersebut akan dipengerusikan oleh Putera Mahkota Kerajaan Mohammed bin Salman, kata media pemerintah.

Dalam perkembangan lain, Arab Saudi akan mula mengurangkan sekatan COVID-19 bermula hari ini, yang membolehkan perhimpunan dan menarik balik arahan memakai pelitup muka bagi mereka yang telah menerima kedua-dua dos vaksin, kata Kementerian Dalam Negeri.

Pelitup muka di tempat terbuka tidak lagi wajib bagi orang yang menerima vaksin sepenuhnya, walaupun harus memakainya di tempat tertutup dan kawasan yang tidak dipantau oleh aplikasi Tawakkalna, jelas kementerian itu.

Peraturan penjarakan sosial juga ditarik balik dan di tempat awam, pengangkutan, restoran, pawagam, serta perhimpunan lain yang dipantau oleh Tawakkalna akan dibenarkan beroperasi dengan kapasiti penuh untuk individu yang menerima kedua-dua dos vaksin.

Peraturan lain yang akan ditarik balik termasuk had bagi pengunjung Masjidil Haram.

Peraturan yang sama akan dikuat kuasakan untuk Masjid Nabawi di Madinah.

Acara di dewan perkahwinan akan dibenarkan tanpa had kehadiran, namun mereka yang terlibat masih harus mematuhi langkah berjaga-jaga termasuk pemakaian pelitup muka di tempat tertutup.

Kementerian Dalam Negeri menyatakan bahawa peraturan tersebut dapat berubah bergantung pada perkembangan wabak tersebut.

Peraturan yang berbeza juga akan dikuat kuasakan di mengikut wilayah bergantung pada tahap kebolehjangkitan setempat. – Agensi


Belanjawan 2021 lulus di peringkat dasar

KUALA LUMPUR, 10 Rabiulakhir 1442H, Khamis  – Rang Undang-undang Perbekalan 2021 (Belanjawan 2021) diluluskan di peringkat dasar pada persidangan Dewan Rakyat hari ini.

Belanjawan, yang pertama dibentang di bawah kerajaan pimpinan Perdana Menteri Tan Sri Muhyiddin Yassin diluluskan dengan lebih suara bersetuju.

Belanjawan 2021 dibentang Menteri Kewangan Tengku Datuk Seri Zafrul Tengku Abdul Aziz pada 6 November lepas dan seramai 82 Ahli Parlimen mengambil bahagian dalam perbahasan yang berlangsung dari 9 November hingga 19 November.

Menteri-menteri berkenaan mula menggulung pada 23 November sebelum Tengku Zafrul menggulung bagi pihak Kementerian Kewangan hari ini, diikuti dengan pengundian untuk meluluskan Belanjawan itu.

Mengikut Takwim Dewan Rakyat, ia kini akan dibahas di peringkat jawatankuasa selama 10 hari sebelum undi belah bahagian sekali lagi diadakan. -Bernama


Lebih 700 kanak-kanak dilapor meninggal dunia akibat kurang zat di Somalia

GENEVA, 10 Safar 1444H, Rabu – Ratusan kanak-kanak dilaporkan meninggal dunia di seluruh Somalia, kata Agensi Kanak-Kanak Pertubuhan Bangsa-Bangsa Bersatu (UNICEF).

Kenyataan itu dikeluarkan sehari selepas badan berkenaan memberi amaran sebahagian negara tersebut akan dilanda kebuluran dalam tempoh beberapa bulan mendatang.

Pegawai UNICEF berkata, penduduk Somalia yang berdepan kelaparan terpaksa berjalan jauh kerana melarikan diri daripada keganasan dilakukan militan Al-Shabaab.

Lebih menyedihkan apabila sebahagian daripada mereka meninggal dunia dalam perjalanan itu.

Afrika kini berdepan musim kemarau sekali gus mengakibatkan kebuluran hingga meragut nyawa satu pertiga penduduk dan kebanyakan terdiri daripada kanak-kanak.

“Kira-kira 730 kanak-kanak dilaporkan meninggal dunia di pusat makanan dan pemakanan di seluruh negara antara Januari hingga Julai tahun ini tetapi jumlahnya mungkin lebih ramai kerana ramai lagi yang tidak dilaporkan,” kata wakil UNICEF Somalia, Wafaa Saeed ketika memberi taklimat di Geneva, semalam.

Pusat-pusat berkenaan adalah untuk kanak-kanak yang mengalami kekurangan zat makanan yang serius serta penyakit berkaitan seperti campak, taun atau Malaria di seluruh negara.

Wafaa menambah, sebahagian penduduk Somalia dijangka mengalami kebuluran antara Oktober hingga Disember apabila kemarau bertambah buruk selain lonjakan harga makanan global.

Sementara itu, Penasihat Keselamatan Amerika Syarikat (AS), Jake Sullivan melahirkan kebimbangan dengan unjuran yang menakutkan ini dan skala keperluan ketara di seluruh negara dan rantau tersebut.

Sullivan menggesa bantuan tambahan untuk Somalia daripada masyarakat antarabangsa. – Agensi


5 minggu berturut-turut jemaah Palestin dihalang solat di Al-Aqsa

BAITULMAQDIS, 12 Rabiulakhir 1442H, Sabtu – Untuk lima minggu berturut-turut, rejim pengganas Israel menghalang ratusan penduduk Palestin di Tebing Barat menunaikan solat Jumaat di Masjid Al-Aqsa.

Menurut Agensi Anadolu, polis Israel menyekat jemaah dari Tebing Barat di pusat pemeriksaan di pintu masuk Old City, Baitulmaqdis.

Pihak berkuasa Israel mengarahkan semua jemaah untuk menunjukkan maklumat pengenalan bagi membuktikan mereka bukan dari Tebing Barat yang dijajah.

Agensi itu berkata, jemaah warga Palestin yang disekat memasuki Masjid Al-Aqsa kemudiannya hanya menunaikan solat Jumaat di kaki lima jalan berhampitan Old City.

Difahamkan, polis Israel mengawal pusat pemeriksaan di pintu masuk ke Old City pada waktu pagi.

Imam Masjid Al-Aqsa, Sheikh Yusuf Abu Sneina menegaskan dalam khutbahnya bahawa masjid berkenaan hanya untuk orang Islam.

Ribuan penduduk di Baitulmaqdis Timur dan Palestin yang tinggal di Israel menunaikan solat Jumaat di Masjid Al-Aqsa di tengah langkah keselamatan yang diperketatkan.

Israel mewajibkan penduduk di Tebing Barat dan Semenanjung Gaza mendapatkan kebenaran khas untuk ke Baitulmaqdis atau bersolat di Masjid Al-Aqsa. – Agensi


COVID-19: 1 kematian dilaporkan selepas seminggu

KUALA LUMPUR, 5 Zulhijjah 1441H, Ahad – Selepas genap seminggu, Malaysia kembali mencatatkan satu kes kematian akibat jangkitan COVID-19, menjadikan jumlah kumulatif kes kematian kepada 124 kes, setakat hari ini.

Ketua Pengarah Kesihatan Datuk Dr Noor Hisham Abdullah berkata, selain itu terdapat 13 kes baharu dilaporkan, menjadikan menjadikan jumlah keseluruhan kepada 8,897 kes.

Katanya, kes kematian itu melibatkan seorang wanita warganegara Malaysia (kes ke-8743) berumur 63 tahun, mempunyai latar belakang penyakit darah tinggi, kencing manis dan hypercholesterolemia.

“Beliau mempunyai gejala demam dan batuk pada 3 Julai, dan mendapat rawatan pada 9 Julai. Beliau dirujuk ke Hospital Umum Kuching pada hari sama untuk rawatan lanjut, dan ujian COVID-19 didapati positif.

“Keadaan beliau didapati merosot dan kemudiannya semakin tenat. Beliau disahkan meninggal dunia pada 26 Julai, jam 12.04 tengah malam,” katanya dalam satu kenyataan hari ini. – Bernama


KJ guna loghat ‘Kelate’ ajak penduduk ambil dos penggalak

BANGI, 26 Rejab 1443H, Isnin – Kebimbangan terhadap sikap tidak cakna rakyat Kelantan dalam pengambilan dos penggalak mendorong Menteri Kesihatan ‘memujuk’ rakyat di sana untuk berbuat demikian, dengan menggunakan loghat Kelantan di laman sosial Twitternya, hari ini.

Ciapan Khairy Jamaluddin Abu Bakar yang ditujukan khusus kepada rakyat Kelantan berikutan ia kini menjadi negeri paling rendah kadar penerimaan dos penggalak iaitu 27.7 peratus daripada populasi dewasa di negeri terbabit.

“Loni Kelate paling rendah skali ambil booster, ambo rusing, ICU sana koho penuh.

“Ambo mitok sangat puok kita di Kelate pakat cocok vaksin booster.

“@KKM Putrajaya saye ore Kelate. Pakat gi cocok deh,” ciapnya di Twitter, hari ini.

Khairy berkata, perkara itu sangat merunsingkan pihaknya terutamanya apabila penggunaan wad Unit Rawatan Rapi (ICU) di negeri berkenaan semakin penuh dan kritikal.

Menerusi data dalam COVIDNOW, secara keseluruhannya Kelantan telah memberikan sebanyak 2,298,896 dos suntikan vaksin.

Daripada jumlah berkenaan, 1,020,322 sudah menerima sekurang-kurangnya satu dos dengan 1,005,200 lengkap dua dos vaksin.

Selain itu, hanya 281,219 sudah menerima dos penggalak.

Lebih mengejutkan, Kelantan kini mencatatkan 94 peratus kadar penggunaan di ICU, manakala telah melebihi 100 peratus bagi penggunaan katil bukan ICU.


Perak bergolak, adakah UMNO mahu menangguk di air keruh?

1. SELEPAS Belanjawan 2021 diluluskan dalam Dewan Rakyat baru-baru ini, ramai yang menarik nafas lega dan mengharapkan para ahli politik dan pimpinan negara dapat memberikan fokus dan komitmen penuh dalam hal kebajikan rakyat terutama yang terkait pandemik COVID-19

2. Namun harapan itu ternyata meleset apabila hari ini Dewan Undangan Negeri Perak pula bergolak, menyaksikan Menteri Besar kehilangan sokongan majoriti ahli dewan

3. Jelas UMNO Perak menolak kepimpinan Dato’ Seri Ahmad Faizal. Persoalannya kenapa sekarang?

4. Kenapa keretakan kerajaan negeri yang telah lama berlaku ini dipecahkan ketika negara sedang di ambang kritikal COVID-19? Adakah UMNO ingin menangguk di air keruh di atas kelemahan PBBM yang semakin ketara?

5. Walaupun UMNO mengeluarkan kenyataan masih mendukung Perikatan Nasional dan gelombang perubahan yang dibuat hanya untuk menggantikan Menteri Besar, adakah rakyat boleh mempercayainya?

6. Persoalan lebih besar ialah adakah dengan melantik MB di kalangan ADUN UMNO, kestabilan politik negeri Perak boleh terjamin?

7. Apa jaminan bahawa DAP tidak akan mengambil kesempatan dalam ketidaktentuan ini untuk kembali merebut tampuk kekuasaan?

8. Nampaknya lebih banyak persoalan dari jawapan yang berada di depan mata. Apa-apa pun marilah sama-sama kita berdoa polemik ini tidak akan membawa kepada Pilihanraya Negeri (PRN) yang akan merumitkan keadaan dan merisikokan nyawa seluruh pengundi di negeri Perak yang bertaburan di seluruh negara

9. Kita harus belajar daripada PRN Sabah

10. Kalau ahli politik terus berdegil, rakyat pasti akan menjadi mangsa kerakusan politik yang tiada titik

Ir Lukman Al Hakim Muhammad
Ahli Jawatankuasa Pusat Ikatan Muslimin Malaysia (ISMA)


Gender ketiga: Usahkan rombak SUHAKAM, arah padam iklan kajian pun tidak

BANGI, 17 Zulkaedah 1442H, Isnin – Kerajaan sehingga kini masih tidak mengambil tindakan terhadap Suruhanjaya Hak Asasi Manusia Malaysia (SUHAKAM), meskipun genap dua minggu agensi itu mengumumkan rancangan kajian ke arah pengiktirafan gender ketiga di Malaysia secara legislatif.

Usahkan mahu merombak atau memberi amaran kepada SUHAKAM, bahkan mengarah untuk iklan kajian berkenaan dipadamkan daripada laman Facebook juga tidak dibuat, kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

Beliau tertanya-tanya mengapa SUHAKAM seolah-olah kebal dan tidak boleh disentuh, walaupun banyak pihak termasuk jabatan agama dan pertubuhan bukan kerajaan (NGO) Islam menyuarakan bantahan terhadap usaha mereka.

“Apakah kerana kerajaan takut dengan tekanan antarabangsa yang kuat menyokong arus songsang ini?

“Mungkin kerajaan lebih takut dengan tekanan antarabangsa berbanding tekanan masyarakat Islam di negara sendiri.

“Jika tidak takut dengan tekanan masyarakat Islam, maka takutlah dengan Allah kerana Allah pasti akan menyoal kepimpinan kalian di akhirat kelak,” katanya dalam kenyataan, hari ini.

Sebelum ini, PEMBELA dan Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA) antara pihak yang lantang membantah kajian yang diusul suruhanjaya itu.

Ini kerana nyata dapatan kajian (Research Outcome) dan kaedah menyampaikan dapatan kajian (Deliverables) bertentangan dengan agama, budaya dan undang-undang Syariah.

SUHAKAM menetapkan bahawa apa pun dapatan kajian, ia mestilah menjadi asas membentuk ‘Law Reforms’ atau meminda undang-undang sedia ada ke arah pengiktirafan transgender sebagai gender ketiga di Malaysia.

Ini termasuklah undang-undang dalam pelbagai enakmen Syariah yang terpakai di seluruh negara.


Apa beza Hamas dan Fatah? Fahami susur galur sejarahnya

ISU Ḥarakat al-Muqāwamah al-Islāmiyyah (Hamas) dan Ḥarakat al-Taḥrīr al-Waṭanī l-Filasṭīnī (Fatah) adalah isu panjang yang ada susur galur sejarahnya sejak dari dulu lagi.

Saya ceritakan semula dalam poin yang mudah.

1. Pengasas dan falsafah perjuangan:

Hamas:
Diasaskan oleh Syeikh Ahmad Yasin pada 1987, disambung oleh Dr Abdel Aziz Al Rantisi yang kedua-duanya mati dibunuh dengan helikopter AH-64 Apache hanya selang beberapa minggu. Pemimpin seterusnya, mereka ambil pendekatan merahsiakannya kerana mengetahui ia akan menjadi sasaran pembunuhan.

Begitu pun, Hamas mempunyai pemimpin kanan yang dikenali, Khalid Mashaal. Beliau selamat dari cubaan bunuh dan kini berpangkalan di Qatar dan mengetuai pejabat diaspora Hamas. Selain Khalid, terdapat juga Ismail Haniyeh yang pernah menjadi Perdana Menteri Palestin pada 2006 tetapi kemudiannya digulingkan. Dan masih terdapat ramai lagi pemimpin Hamas yang lain. Mereka adalah asuhan daripada Gerakan Islam Ikhwanul Muslimin dan membawa matlamat perjuangan Ikhwan dari awal penubuhan Ikhwan 1928 iaitu pembebasan Palestin dan dunia Islam keseluruhannya serta membangunkan semula sistem Khilafah yang runtuh pada 1924.

Fatah:
Diasaskan oleh Yasser Arafat dan rakan-rakannya pada 1965. Pemimpin lain adalah Mahmoud Abbas yang merupakan Presiden Palestin sekarang dan Mohammad Dahlan yang dibuang negara dan tinggal di Emiriah Arab Bersatu (UAE). Beliau dipercayai mempengaruhi pendirian dan dasar Emirat terhadap Israel. Permulaan pergerakan Fatah adalah jihad. Yasser Arafat dikatakan terlibat dalam perang 1948.

Tetapi dengan perubahan masa, Fatah menukar gerak kerja dan melucutkan senjata pada 2007 dan terus mengambil pendekatan setuju dengan penyelesaian dua negara atau ‘Two State Solution’ hingga ke hari ini. Jika dapat diimbau kembali, dahulu Yasser Arafat  sering berjalan sambil membawa pistol. Namun kemudian beliau tidak lagi membawa pistol bersamanya tanda sudah memilih berdamai. Pendekatan bahagi Palestin jadi dua; satu untuk orang Arab dan satu untuk orang Yahudi ini menjadi dasar Fatah yang rasmi sekarang.

2. Hubungan dengan Israel

Hamas:
Mengambil pendekatan tidak mengiktiraf langsung negara haram Israel. Bila mereka laungkan kemerdekaan Palestin, maksudnya Yahudi kena balik semula ke negara masing-masing di Eropah dan lain-lain.

Fatah:
Mengambil pendekatan mengiktiraf ‘Two State Solution’ dan penyelesaian cara damai dan rundingan dengan Israel. Kalau mereka laungkan kemerdekaan Palestin maksudnya hanya Gaza dan Tebing Barat untuk orang Arab, yang lain itu untuk Yahudi.

3. Lokasi

Hamas:
Gaza

Fatah:
Ramallah, Tebing Barat

Di sini satu persoalan yang kita kena fahamkan orang Malaysia, kalaupun Fatah jujur dalam menyampaikan sumbangan, tetapi untuk bantuan disampaikan ke Gaza, Fatah kena sampaikan melalui Hamas juga sebab Hamas di Gaza.

4. Pemerintah rasmi Palestin

Hamas berjaya jadi kerajaan pada 2006 menunjukkan rakyat bersama Hamas walaupun dunia kata Gaza kena serang sebab Hamas.

Tapi digulingkan dan Fatah naik semula jadi kerajaan. Duta-duta datang daripada lantikan kerajaan rasmi, jadi sudah tentunya dari Fatah atau penyokong Fatah.

5. Kekuatan

Hamas:
Berjaya bina kekuatan dalam pelbagai sudut; pencapaian kepakaran akademik dalam pelbagai bidang untuk pembangunan negara di masa akan datang, pembinaan tentera (dari kumpulan gerila kepada 30,000 tentera sepenuh masa yang terlatih), mempunyai hubungan diplomatik dengan negara luar walaupun mereka bukan kerajaan, tetapi kebanyakan kerajaan di dunia menjalinkan hubungan dengan mereka, membangunkan pasukan pengurusan bantuan kemanusiaan yang sistematik dalam pelbagai lapis, berjaya mengusahakan penerimaan kumpulan lain di dalam Palestin terhadap mereka sehingga boleh membina kekuatan baharu berdepan Israel dan lain-lain.

Fatah:
Kekuatan kelihatan menurun dari hari ke hari. Daripada gerakan jihad bertukar kepada gerakan damai dengan Israel. Makin ditolak oleh banyak kumpulan dalam Palestin sendiri. Hubungan luar dengan negara luar tidak menonjol walaupun mereka ada ramai duta di seluruh dunia. Banyak krisis dalaman. Bahkan kematian Yasser Arafat sendiri dikatakan ada kaitan dengan krisis dalaman yang berterusan hingga sekarang.

Secara umum pimpinan Fatah masih dengan stail mereka seperti yang ditulis di atas. Tetapi ahli biasa Fatah, ramai yang sudah mula menyokong Hamas.

Moga bermanfaat.

Wallahu a’lam.

Oleh Pengerusi Gabungan Solidariti Pembebasan Palestin (GSPP)
Ustaz Muhammad Fauzi Asmuni


Syor wujud mekanisme baharu pemilihan Presiden UMNO

KUALA LUMPUR, 21 Jamadilakhir 1444H, Sabtu – Perwakilan UMNO Perak mencadangkan satu jawatankuasa ditubuhkan bagi mengkaji mekanisme pemilihan presiden, timbalan, naib dan ahli majlis tertinggi parti.

Pemangku Ketua Bahagian Tanjung Malim, Mohd Zaidi Aziz menegaskan, perkara itu penting bagi membantu mengelakkan pergeseran dalam kalangan kepimpinan.

“Tadi perwakilan dari Kelantan ada menyebut apabila ada pemilihan parti, macam-macam pergaduhan dan perselisihan faham akan berlaku,” katanya dalam ucapan ketika membahaskan ucapan dasar presiden.

Pada masa sama, Zaidi berkata, UMNO Perak juga mencadangkan pemilihan parti diadakan hanya untuk memilih ahli majlis tertinggi.

“Ahli Majlis Tertinggi kemudiannya akan berbincang sesama mereka untuk memilih barisan kepimpinan tertinggi.

“Pemilihan boleh dilakukan dengan semangat “musyawarah” (muafakat) sesama mereka. Ini tidak sempat dilakukan tahun ini tetapi kita harus memikirkannya,” katanya.

Zaidi dalam ucapannya seperti dipetik NST turut menyeru ahli UMNO supaya menghentikan budaya tikam belakang.

“Memandangkan UMNO sedang bergerak ke hadapan, kita mesti menghapuskan budaya menyerang, menuding jari, dan merendahkan satu sama lain.

“Sebagai parti politik, kita mesti kuat dan menyokong satu sama lain,” katanya.


Dasar sekatan Taliban beri impak buruk pada Afghanistan

KABUL, 15 Syaaban 1444H, Rabu – Dasar Taliban melarang wanita bekerja dan tidak membenarkan mereka keluar rumah tanpa ditemani mahram, memberi implikasi besar ke atas Afghanistan.

Ini selepas statistik terbaharu yang dikeluarkan Pertubuhan Buruh Antarabangsa (ILO) menunjukkan terdapat penurunan mendadak dalam kalangan pekerja wanita di negara itu.

Pada suku keempat 2022, tenaga kerja wanita dianggarkan 25 peratus lebih rendah berbanding suku kedua tahun sebelumnya, manakala peratusan pekerja lelaki juga menurun tujuh peratus dalam tempoh sama.

Penyelaras Kanan ILO di Afghanistan, Ramin Behzad dalam kenyataan berkata, sekatan ke atas golongan wanita memberi kesan besar dalam sektor pendidikan dan pasaran buruh negara itu.

Wanita Afghanistan bukan hanya dihalang menghadiri pengajian universiti, bahkan pelajar perempuan tidak dibenarkan ke sekolah dan pekerja NGO wanita pula dipaksa bekerja dari rumah.

Disebalik kesan buruk dasar Taliban itu, wanita Afghanistan terus menonjolkan kemampuan mereka untuk bekerja.

“Sesetengah wanita berpindah ke aktiviti bekerja sendiri, seperti bertani atau menjahit pakaian, sekali gus menyumbang kepada pendapatan isi rumah,” menurut laporan ILO.

Sejak Taliban mengambil alih pentadbiran Afghanistan, ekonomi negara juga menurun menyebabkan hampir tiada peluang pekerjaan.

Berikutan pengambilalihan itu, kerajaan asing membuat keputusan menarik balik bantuan pembangunan, selain membekukan aset bank pusat negara.

Menurut anggaran ILO, Keluaran Dalam Negeri Kasar (KDNK) Afghanistan telah menguncup sebanyak 30 hingga 35 peratus sepanjang 2021 dan 2022. – Agensi


Perketat SOP di 3 negeri tak terbabit PKPB

BANGI, 22 Rabiulawal 1442H, Ahad – Kerajaan perlu mengetatkan Prosedur Operasi Standard (SOP) di tiga negeri yang tidak dikenakan Perintah Kawalan Pergerakan Bersyarat (PKPB), iaitu Perlis, Pahang dan Kelantan.

Timbalan Presiden Ikatan Pengamal Perubatan dan Kesihatan Muslimin Malaysia (I-Medik), Prof Dr Azizi Ayob berkata, orang awam di negeri-negeri berkenaan juga wajar berdisplin selain digalakkan membuat perubahan sikap dalam menangani penularan wabak COVID-19.

Hal ini kerana, katanya, pelaksanaan PKPB memberi kesan psikologi, kesihatan mental, fizikal dan kesan langsung kepada perniagaan serta macro-ekonomi kepada rakyat di negara ini.

“Jadi, mengetatkan SOP dan mendisiplinkan orang awam dan galakkan perubahan pada sikap adalah lebih wajar dilakukan pada negeri-negeri yang dinyatakan tersebut,” katanya ketika dihubungi Ismaweb.net hari ini.

Semua negeri di Semenanjung Malaysia kecuali Perlis, Pahang dan Kelantan dikenakan Perintah Kawalan Pergerakan Bersyarat (PKPB) selama sebulan bermula 9 November hingga 6 Disember depan.

Menteri Kanan (Keselamatan), Datuk Seri Ismail Sabri Yaakob berkata, negeri yang terbabit ialah Kedah, Pulau Pinang, Perak, Negeri Sembilan, Melaka, Johor dan Terengganu.

Beliau berkata, pelaksanaan PKPB ini juga akan meliputi Kuala Lumpur, Putrajaya, Selangor dan Sabah yang sepatutnya berakhir 9 November ini.

Mengulas lanjut, Dr Azizi menyifatkan bahawa PKPB yang dikenakan di negeri-negeri di Semenanjung Malaysia kecuali tiga negeri terbabit adalah drastik berdasarkan pertambahan kes positif COVID-19 mengikut harian dan mingguan.

Turut mengecualikan Sabah dan Wilayah Persekutuan Labuan dari senarai, beliau berkata, kadar insiden kumulatif kes mingguan COVID-19 bagi negeri-negeri di Perak, Melaka, Sarawak, Johor dan Terengganu juga tidak meningkat dengan ketara.

“Kadar insiden negeri-negeri tersebut masih dibawah 5 per 100,000 penduduk seminggu dan mengikut kajian epidmiologi ianya masih terkawal,” jelasnya.


Lebih 2,000 rakyat Palestin hilang rumah angkara Zionis

TEBING BARAT, 26 Syawal 1444H, Khamis – Serangan udara tentera penceroboh haram Israel di Semenanjung Gaza baru-baru ini mengakibatkan 2,516 rakyat Palestin kehilangan tempat tinggal.

Dalam satu kenyataan, Kementerian Pembangunan Sosial di Gaza berkata, sebanyak 180 kanak-kanak yang kehilangan tempat tinggal.

Kementerian itu merayu kepada organisasi Arab, Islam dan antarabangsa untuk memberikan bantuan kepada keluarga yang terjejas akibat serangan Israel ke atas Gaza.

Minggu lepas, rejim Israel melancarkan serangan udara ke atas Gaza selama lima hari berturut-turut di mana sekurang-kurangnya 33 rakyat Palestin terbunuh dan berpuluh-puluh cedera, lapor Kementerian Kesihatan.

Kumpulan pejuang Palestin bertindak balas dengan melepaskan tembakan roket ke Israel, yang membunuh sekurang-kurangnya dua orang Israel.

Tentera Israel berkata serangannya adalah sebagai tindak balas terhadap tembakan roket dari wilayah Palestin berikutan kematian rakyat Palestin yang mogok lapar di penjara Israel awal bulan ini.

Keganasan tersebut reda pada 13 Mei di bawah gencatan senjata yang diatur oleh Mesir.

Pada hari Ahad, Pejabat Media Kerajaan yang dikendalikan Hamas berkata bahawa sebanyak 2,041 unit rumah telah rosak dalam serangan Israel ke atas Gaza. -Agensin


Laksana GST? Bakal undang protes, perbaiki cukai sedia ada

Oleh Siti Hafidah Abd Ghaffar

BANGI, 28 Safar 1442H, Jumaat – Meskipun Cukai Barang dan Perkhidmatan (GST) diiktiraf sebagai sistem cukai yang lebih cekap dan produktif, namun ia bukan pilihan ‘popular’ untuk diperkenalkan semula bagi menambahkan pendapatan kerajaan.

Jika GST menjadi pilihan kerajaan juga, pakar ekonomi, Prof Emeritus Dr Barjoyai Bardai bimbang, rakyat akan protes kerana tidak boleh mengelak daripada membayar cukai walaupun datang dalam kalangan golongan berpendapatan rendah.

Katanya, GST yang dilaksanakan sebelum ini telah memberi dua impak negatif iaitu kesan psikologi pelanggan serta asas yang meluas.

“Pertama, kesan psikologi pelanggan melihat cukai yang dibayarnya setelah membuat belian. Berbanding SST sekarang, walaupun dikenakan kepada pengguna-pengguna tetapi tidak dinyatakan di dalam invois dan tidak dikenakan selepas invois keluarkan. Justeru, pelanggan tidak merasakan mereka membayar cukai.

“Kedua, GST ini cukai yang dipanggil ‘broad base’ atau asas yang meluas. Tidak ada yang boleh mengelak sama ada berpendapatan tinggi atau rendah, kedua-duanya kena membayar cukai.

“Bagi yang berpendapatan rendah, jumlah cukai yang dibayarnya berbanding dengan pendapatan adalah lebih tinggi berbanding dengan T20. Jadi dilihat tidak adil,” katanya ketika dihubungi Ismaweb.net, hari ini.

Sebelum ini, Pensyarah Kanan Fakulti Ekonomi dan Muamalat, Universiti Sains Islam Malaysia (USIM), Dr Izlawanie Muhammad menyarankan, waktu terbaik memperkenalkan semula GST adalah apabila sosioekonomi negara dan dunia semakin stabil, terutama selepas pandemik COVID-19 dapat dikawal atau diatasi.

Katanya, bagi pengenalan semula, kerajaan wajar mengenakan kadar GST lebih rendah, iaitu lima peratus dan dinaikkan secara berperingkat.

Bagaimanapun katanya, beberapa langkah boleh diambil membaiki sistem GST dengan pertamanya menambah baik kaedah pengiraan cukai dan pengisian borang agar lebih ringkas serta mudah difahami.

Sehubungan itu, Prof Barjoyai mengesyorkan supaya cukai sedia ada – Cukai Jualan dan Perkhidmatan (SST) – diperbaiki agar hasilnya hampir sama seperti GST dengan menambahkan lagi asasnya meliputi urusniaga dalam talian atau barang-barang mewah dikenakan kadar lebih tinggi.

“Sebenarnya sistem percukaian kita adalah baik tetapi untuk menjadikannya lebih produktif kita perlu memperbaiki cukai langsung dan cukai kekayaan itu.

“Cukai langsung kita – cukai pendapatan – sebenarnya walaupun dilihat seperti cukai yang progresif – hanya mengenakan kadar yang lebih tinggi kepada yang berpendapatan tinggi – sebenarnya tidak cukup kerana amat mudah untuk pembayar cukai mengelakkan diri dari membayar cukai,” katanya.

Selain itu, Prof Barjoyai turut menyarankan cukai ke atas keuntungan modal dikenakan.

Katanya, di Malaysia jika seorang itu melabur dalam saham, jual beli saham kemudian mendapat untung, mereka tidak akan dikenakan cukai kerana dikatakan keuntungan modal.

“Tetapi ini tidak membayangkan keadaan sebenar kerana banyak juga individu ini yang tidak bekerja apa-apa.

“Hari-hari jual beli saham dan apabila mendapat untung tidak ada cukai kerana individu. Tetapi syarikat jual beli saham yang untung dikenakan cukai. Jadi ini merupakan satu bentuk diskriminasi juga dan menyebabkan sistem cukai kita kurang adil serta mempunyai kebocoran pendapatan yang tidak ada cukai,” katanya.


Teman lelaki bunuh, bakar kekasih hamil

SUNGAI BESAR, 4 ZUlkaedah 1444H, Khamis – Perselisihan faham untuk menyembunyikan kehamilan di luar nikah dipercayai punca seorang pelayan restoran dibunuh kejam dengan ditikam, dikelar perut dan dibakar teman lelakinya di sekitar kebun kelapa sawit, Jalan Sungai Limau, di sini Isnin lepas.

Ketua Polis Daerah Sabak Bernam Supt Agus Salim Mohd Alias berkata suspek yang merupakan bekas penuntut kolej itu telah membawa mangsa menaiki kereta seterusnya bertengkar dengan wanita berusia 21 tahun itu sebelum dipukul di kepala lantas dibunuh di lokasi berkenaan sekitar 10 malam.

Terdahulu, Agus Salim berkata pihaknya menerima laporan daripada orang awam berhubung penemuan mayat seorang wanita tempatan dalam keadaan terbakar dan tertiarap di kawasan kebun kelapa sawit tersebut sekitar 8 pagi semalam (23 Mei).

Katanya hasil tindakan pantas pihaknya, mereka berjaya menahan seorang lelaki tempatan berusia 20 tahun di sebuah kediaman di sekitar Sungai Besar pada 1.45 tengah hari semalam.

“Hasil siasatan awal, mangsa dipercayai telah dibakar sebanyak dua kali bertujuan untuk melupuskan bukti iaitu sekitar 10 malam (22 Mei) dan semalam sekitar 7 pagi sebelum ditemukan orang awam,” katanya pada sidang media di sini hari ini.

Katanya suspek didakwa telah memukul, menikam menggunakan pisau dapur dan menoreh perut mangsa sebelum membakar mayat kekasihnya pada malam kejadian dan keesokan harinya kembali ke tempat kejadian dengan membawa tong berisi petrol untuk membakar mayat itu sekali lagi.

Beliau berkata lelaki itu turut membuang barang bukti termasuk barangan milik mangsa di sekitar Jalan Lama, Kuala Selangor.

Agus Salim berkata semakan lanjut mendapati suspek tidak mempunyai rekod jenayah lampau malah kedua-dua mereka telah mengenali antara satu sama lain sejak tahun lalu dan dipercayai kandungan mangsa telah berusia sekitar empat bulan.

Katanya suspek direman selama enam hari bermula hari ini bagi membantu siasatan mengikut Seksyen 302 Kanun Keseksaan dan mayat mangsa yang 60 peratus terbakar berada di Hospital Sungai Buloh untuk proses bedah siasat.

Dalam kes berasingan, Agus Salim berkata pihaknya menahan empat lelaki pendatang asing tanpa izin warga Indonesia berusia lingkungan 25 hingga 41 tahun dipercayai terlibat dalam sindiket pengedaran syabu seberat 30 kilogram bernilai RM1.08 juta di kawasan jeti Sekinchan pada 10 malam, 19 Mei lalu.

Beliau berkata kesemua suspek yang dipercayai terlibat mengedar dan menyeludup keluar dadah bagi dipasarkan ke negara jiran itu ditahan reman selama tujuh hari bermula 20 Mei lalu dan kes disiasat bawah Seksyen 39B Akta Dadah Berbahaya 1952 dan Seksyen 6 (1)(c) Akta Imigresen 1959/63.


Nasihat jangan tengok video lucah punca kes buli

PASIR SALAK, 9 Jamadilawal 1443H, Selasa – Siasatan awal polis mendapati, teguran supaya tidak menonton video lucah menjadi punca kejadian buli membabitkan pelajar Maktab Rendah Sains Mara (MRSM) Sultan Azlan Shah, Kuala Kangsar, minggu lepas.

Ketua Polis Perak Datuk Mior Faridalathrash Wahid berkata, teguran itu dibuat mangsa berusia 13 tahun terhadap seorang daripada suspek, menyebabkan pelajar berkenaan tidak berpuas hati dan marah sebelum berlakunya kejadian buli itu.

“Hasil temu bual dengan mangsa mendapati, punca pergaduhan atau mengapa dia dibuli itu adalah kerana dia telah menasihati seorang daripada suspek supaya jangan menonton video lucah di telefon bimbit.

“Jika tidak, hal itu akan diadu kepada kepada guru atau warden sekiranya suspek tidak berhenti menonton video lucah itu. Daripada siasatan, dikatakan inilah antara punca mengapa mereka bertindak memukul dan membuli mangsa,” katanya.

Beliau berkata demikian selepas sesi pertemuan bersama Ketua Agensi Polis Bantuan Kontinjen Perak Tahun 2021 di Dewan Agro Aman Jaya, Kompleks Perumahan Kakitangan Perbadanan Pembangunan Pertanian Negeri Perak (PPPNP) Tanjung Tualang, hari ini.

Dilapor, polis menahan 10 pelajar sebelum ini bagi membantu siasatan kes buli didakwa berlaku di MRSM tersebut seperti tular dalam media sosial yang mana beberapa remaja dipercayai pelajar asrama menumbuk dan menendang seorang pelajar lain secara beramai-ramai.

Hasil siasatan awal mendapati kejadian berlaku pada kira-kira 1 hingga 2 pagi pada 9 Dis melibatkan seorang mangsa yang juga berusia 13 tahun.

Dalam pada itu, Mior Faridalathrash berkata, pergaduhan itu pada awalnya hanya melibatkan mangsa dan seorang suspek, namun seorang pelajar Tingkatan Tiga telah bertindak menyuruh rakan-rakan lain menyerang mangsa.

“Pelajar berusia 15 tahun ini juga antara seorang yang ditangkap dan dia dikatakan telah mengarahkan enam pelajar lagi untuk memukul dan menendang mangsa,” katanya dan menambah pihaknya telah merakam percakapan 10 pelajar iaitu sembilan berusia 13 tahun dan seorang 15 tahun yang terlibat dan bersubahat dalam insiden itu.

Menurutnya, kesemua mereka ditahan pada 10 dan 11 Dis lepas dan telah dibebaskan dengan jaminan polis pada keesokan harinya selain lapan saksi kes ini juga telah dipanggil memberi keterangan dan polis telah merampas 11 telefon bimbit untuk siasatan lanjut.

Tegasnya, dua laporan polis berhubung kejadian itu diterima masing-masing daripada pengetua sekolah dan bapa mangsa dan kes berkenaan akan dirujuk kepada Timbalan Pendakwa Raya untuk pendakwaan sebaik siasatan di bawah Seksyen 147 Kanun Keseksaan kerana merusuh dan Seksyen 233 Akta Komunikasi dan Multimedia 1998 selesai tidak lama lagi.

Ditanya mengenai keadaan mangsa, Mior Faridalathrash berkata pelajar tersebut kini menerima rawatan lanjut di sebuah hospital di Selangor dalam keadaan stabil tanpa sebarang kecederaan serius. – Bernama


ISMA perkenal konsep ‘ummah fadhilah’ menuju Malaysia berdaulat

Oleh Athirah Huda Zalhe

SEPANG, 25 Syaaban 1444H, Sabtu – Era penjajahan Barat sudah sekian lama memasakkan konsep negara moden dan ideologi pelbagai ke dalam minda ummah di Malaysia, hingga akhirnya diterima sebagai sistem bernegara serta bermasyarakat.

Kesannya, usaha untuk mempamerkan model negara Islam mulai tercemar dengan konsep ‘negara moden’ yang kononnya Islam.

Keadaan ini menyebabkan ‘ummah Islamiah’ yang sepatutnya bersemai di watan ini diganti kepada bentuk ‘bangsa’ oleh definisi Barat.

Atas dasar itu, gerakan Islam, Ikatan Muslimin Malaysia (ISMA) mengambil peranan yang paling asas untuk membangunkan ‘ummah fadhilah’ menuju ke arah Malaysia kuat, maju dan berdaulat.

Presiden ISMA, Ustaz Muhammad Fauzi Asmuni berkata, usaha itu selaras dengan hasrat ISMA untuk negara mencapai status Malaysia Unggul 2040 dan membangunkan peradaban mengikut acuan tersendiri.

“Sebagai sebuah pertubuhan Islam, tanggungjawab membangunkan semula peradaban ini tidak boleh dipikul oleh ISMA sahaja, tetapi seluruh gerakan dakwah yang lain.

“Bagi mencapai sasaran tersebut, banyak perkara yang perlu dilaksanakan oleh negara, ISMA mahu mengambil peranan yang paling asas iaitu pembinaan ummahnya,” katanya.

Beliau berkata demikian dalam ucapan dasar sempena Mesyuarat Agung Perwakilan ISMA kali Ke-18 dan sambutan 25 tahun Jubli Perak penubuhannya, di Hotel Movenpick di sini, hari ini.

Mengulas lanjut, Muhammad Fauzi berkata, ISMA ingin menghidupkan semula mafhum ummah Islamiah di dalam minda dan penghayatan, sekali gus menggantikan konsep bangsa yang diperkenalkan Barat.

Beliau berkata, ‘ummah fadhilah’ adalah warga yang tinggi nilai dan bertamadun dengan ciri-ciri beragama dalam pegangan, pemikiran dan amalan iaitu ruh tadayyun.

“Ia juga kebersamaan dalam membangunkan ummah melalui pembinaan institusi sosial, pempengaruh yang berani dan berwibawa (qudwah hasanah) dan bermaruah serta izzah membangunkan peradaban Islam.

“Selain itu, ciri ummah fadhilah ialah bersatu padu dan bermuafakat membina kekuatan (bunyan marsus), ummah pencipta yang merintis kemajuan, ummah dengan hidup yang berkualiti – sihat, sejahtera dan produktif serta berdikari dan bebas pengaruh asing (kemandirian),” katanya.


Lebih satu parti Melayu Islam bawa kebaikan jika agenda sama

BANGI, 12 Zulhijjah 1441H, Ahad – Kewujudan parti Melayu lebih dari satu akan membawa lebih banyak kebaikan dari keburukan sekiranya matlamatnya sama, kata Ketua Angkatan Pemuda Pemudi Parti BERJASA, Hazwan Mohamad.

Menyifatkan perkara itu bukan satu kesalahan, beliau berkata, parti Melayu Islam yang banyak akan membolehkan proses semak dan imbang berlaku dengan baik terutama berkenaan agenda yang satu.

Hazwan juga memberi contoh sekiranya, sesuatu parti Melayu Islam menjadi kerajaan, parti lain pula akan melakukan semak dan imbang dalam soal polisi dan pelaksanaan.

“Selain itu, banyak parti Melayu Islam akan membuka ruang persaingan sihat seterusnya menyuntik kualiti dalam kewibawaan kepimpinan.

“…pada masa sama memberi lebih pilihan pemimpin yang berkualiti kepada masyarakat,” katanya menerusi akaun Twitter hari ini.

Bahkan Hazwan berkata, banyak parti Melayu Islam yang bersatu melambangkan sebuah ‘ketumbukan’ yang padu melawan agenda atau naratif yang songsang dari pihak lawan.

“Bayangkan, UMNO, PAS, BERSATU, BERJASA, dan IKATAN melawan MCA, DAP serta GERAKAN. Tapi dengan syarat mesti berkongsi satu matlamat yang samalah.

“Contoh dalam isu sekolah vernakular, kenapa UMNO, PAS, BERSATU tidak boleh berprinsip untuk kita cuba bantu betulkan naratif pendidikan supaya lebih bersifat nasional yang satu?,” soalnya.

Sebelum ini, gerakan Islam, Ikatan Muslimin Malaysia (ISMA) menyarankan kerajaan Perikatan Nasional (PN) menubuhkan satu pasukan khas bagi membincangkan kewajaran sekolah satu aliran.

Presidennya, Haji Aminuddin Yahaya menyarankan, semua pihak yang berkepentingan seperti aktivis pendidikan, ahli akademik, pakar sosio budaya, NGO dan tokoh dapat dibabitkan untuk berbincang dengan profesional dan berfakta berhubung kewajaran sekolah satu aliran.

“Jika kerajaan tidak ambil peluang ini, sampai bila lagi kita mahu lihat rakyat berbalah dalam isu ini lebih-lebih lagi isu sekolah vernakular sering kali menjadi bahan mainan politik, terutamanya dalam mengemis undi kaum dan masyarakat tertentu.

“Inilah masanya untuk kita selesaikan masalah yang sudah berlarutan selama lebih 50 tahun dan ‘move on’,” katanya.


Turkiye panggil Duta Sweden berikutan protes terhadap Erdogan di Stockholm

ANKARA, 20 Jamadilakhir 1444H, Jumaat – Menteri Luar Turkiye memanggil Duta Sweden ke negaranya, Staffan Herrstrom berikutan protes antikeganasan terhadap Presiden Recep Tayyip Erdogan.

Kementerian itu menyampaikan reaksi Turkiye berhubung protes yang dilakukan oleh penyokong Parti Pekerja Kurdistan (PKK) dan Unit Perlindungan Rakyat (YPG) di Stockholm.

Ankara mengutuk protes itu dan menyifatkan perbuatan tersebut sesuatu yang keji sekali gus menuntut tindakan diharamkan.

Terdahulu, sekumpulan penunjuk perasaan menggantung patung menyerupai Erdogan dalam keadaan terbalik dan berkongsi rakaman video berkenaan di media sosial.

Pertengahan Mei lalu, Sweden dan Finland memohon untuk menyertai anggota Pertubuhan Perjanjian Atlantik Utara (NATO) tetapi Turkiye menangguhkan permohonan dua negara Nordik berikutan mendakwa kedua-dua mempunyai kaitan dengan PKK dan YPG yang diharamkan oleh Turkiye.

Bagaimanapun, pada 28 Jun tahun lalu, Turkiye, Sweden dan Finland mencapai memorandum perjanjian menjelang Persidangan NATO di Madrid.

Menerusi memorandum berkenaan, Finland dan Sweden berjanji untuk menyokong Turkiye menentang keganasan dan bersetuju menangani ‘permintaan’ extradisi tertunda bagi suspek pengganas dengan cepat.

Parlimen Turkiye bagaimanapun tidak menerima permohonan daripada negara Nordic dengan alasan kedua-duanya belum memenuhi permintaan Turkiye menentang keganasan termasuk PKK dan YPG. – Agensi

Pautan berkaitan:


Kalimah Allah: Moga penegasan DBP jadi penguat hujah di Mahkamah Rayuan

BANGI, 18 Syaaban 1442H, Rabu – Penegasan Dewan Bahasa dan Pustaka (DBP) dalam polemik terjemahan ‘God’ ke dalam Bahasa Melayu perlu dihargai, kata Presiden Pertubuhan-Pertubuhan Pembela (PEMBELA), Haji Aminuddin Yahaya.

Perkara itu sekali gus menafikan hujah pihak misionari Kristian yang bersungguh-sungguh mahu menggunakan kalimah Allah dalam kitab Bible serta bahan dakyah mereka, katanya.

“Alhamdulillah, jutaan terima kasih dan tahniah diucapkan kepada pihak DBP atas tindakan yang tuntas ini.

“Semoga ini menjadi penguat hujah di mahkamah dalam peringkat rayuan bagi kes ini dalam agenda kita membela agama ini. InsyaAllah,” katanya dalam satu kenyataan hari ini.

DBP hari ini menjelaskan bahawa perkataan God bermaksud tuhan, manakala istilah yang digunakan dalam Islam adalah Allah.

Selain itu, kalimah Allah mengikut Kamus Dewan Perdana 2020 pula mempunyai dua takrifan iaitu Tuhan yang maha esa dan pencipta seluruh alam, yang mempunyai sifat yang sempurna.

Takrifan kedua adalah nama Tuhan yang paling unggul, yang maknanya meliputi pengertian kesemua 99 nama-Nya.

Pengerusi Lembaga Pengelola DBP, Prof Datuk Seri Dr Awang Sariyan berkata, istilah ‘Allah’ ialah kata yang merujuk kepada makna ‘Tuhan yang esa dan pencipta seluruh alam, yang mempunyai segala sifat yang sempurna’.

Manakala, kata ‘Tuhan’ dengan huruf besar diberi takrif yang sama dengan istilah ‘Allah’, iaitu sebagai sinonim atau kata seerti dengan kata ‘Allah’.

Bagi agama selain Islam, istilah ‘tuhan’ digunakan sebagai nama am, iaitu ditulis dengan huruf kecil untuk membezakan konsep ketuhanan dalam agama Islam dengan konsep ketuhanan dalam agama-agama lain.


UMNO sudah bankrap idealisme dalam perjuangan

BANGI, 10 Jamadilawal 1443H, Rabu – Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman menegaskan, tidak yakin dengan kemampuan UMNO untuk membawa negara ini ke mercu kegemilangan.

Ini kerana, meskipun dikenali sebagai parti politik Melayu yang besar, namun begitu UMNO kini seakan-akan sudah bankrap idealisme dalam perjuangannya.

“Saya tidak yakin. Mereka sudah tidak ada idealisme perjuangan. Perjuangan mereka bukan lagi perjuangan Melayu dan Islam tetapi mereka hanya bergaduh untuk perjuangkan perut masing-masing

“Bahkan mereka akan terus bergaduh sesama mereka walaupun berjaya memenangi pilihan raya,” dakwanya ketika dihubungi, hari ini.

Dalam pada itu, Ustaz Abdullah Zaik berkata, walaupun UMNO ketika ini menunjukkan kemampuan memerintah secara bersendirian, namun permasalahan dalaman parti itu masih belum selesai.

Justeru, beliau berpandangan negara akan terus ketinggalan berbanding jiran-jiran lain yang sedang menuju kecemerlangan dan kejayaan mengikut misi masing-masing.

“Kita sekarang masih lagi bawa ‘baggage’ ataupun istilah lain negara masih lagi tertakluk kepada ‘baggage’ yang dibawa oleh UMNO.

“Kita belum lagi mampu ‘move on’. Negara kita masih belum lagi bergerak ke depan,” katanya.

Selain itu, Amir ISMA itu tidak menolak kemungkinan gesaan pemimpin UMNO supaya Pilihan Raya Umum ke-15 (PRU15) diadakan dalam waktu terdekat lebih kepada usaha menjaga kepentingan pihak tertentu dalam parti itu sendiri.

“Banyak kemungkinan jika dipercepatkan pilihan raya. Jika UMNO menang maka satu pihak akan dapat melaksanakan apa yang dimahukan termasuk kemungkinan membatalkan dakwaan di mahkamah dan sebagainya,” dakwanya.

Sementara bagi satu lagi pihak, Ustaz Abdullah berkata, jika tidak dilaksanakan pilihan raya sekarang mereka mungkin berkehendakkan supaya pemilihan dalam UMNO dilaksanakan dahulu.

Sekiranya ia dilaksanakan, kemungkinan berlakunya penyusunan semula kepimpinan UMNO, justeru mereka yang mempunyai masalah ataupun kepentingan tertentu berkemungkinan besar bakal tersingkir.

“Oleh itu, wujudnya di sana keterdesakan daripada golongan ini untuk segerakan pilihan raya supaya mereka mempunyai peluang untuk mencapai hasrat yang mereka kehendaki,” dakwanya lagi.


Gelombang COVID-19 ke-5, Jepun lanjut darurat di Tokyo

TOKYO, 27 Muharram 1443H, Ahad – Jepun merancang melanjutkan darurat di sekitar Tokyo hingga minggu terakhir bulan ini dalam usaha mengekang epidemik coronavirus, lapor akhbar Mainichi.

Bulan lalu, negara itu memperluaskan sekatan darurat meliputi sekitar 80 peratus penduduknya hingga 12 September, namun jumlah kes yang membimbangkan dan tekanan sistem perubatan yang belum berkurang di Tokyo dan kawasan sekitarnya sukar bagi membolehkan sekatan tersebut ditarik.

Kerajaan merancang untuk melanjutkan sekatan sekitar dua minggu di Tokyo dan wilayah Kanagawa, Saitama dan Chiba yang berhampiran, kata Mainichi tanpa menyebut sumber.

Dalam keadaan darurat, kerajaan berusaha mengurangkan lalu lintas dengan meminta restoran untuk memendekkan waktu operasi dan syarikat membenarkan pekerja bekerja dari rumah dengan lebih kerap.

Lanjutan itu akan mengambil masa hingga minggu keempat bulan September – yang mempunyai dua cuti umum dan waktu kebanyakkan penduduk membuat rancangan perjalanan.

Kerajaan juga akan mempertimbangkan lanjutan di daerah tengah dan barat Jepun, termasuk Aichi dan Osaka, kata surat khabar itu sambil menambah keputusan kemungkinan akan dibuat pada pertengahan minggu berikutnya.

Ia akan mempertimbangkan untuk mengurangkan atau menarik semula darurat di wilayah yang menyebabkan katil hospital bebas ke tahap yang tidak kritikal, kata Mainichi.

Jepun berdepan gelombang kes COVID-19 yang kelima dan terbesar, didorong oleh varian Delta yang cepat menular.

Pada Jumaat lepas, kes harian baru di seluruh negara mencecah 16,729, dengan 63 kematian. – Agensi


Lapangan terbang Aleppo kembali beroperasi

DAMSYIK, 12 Safar 1444H, Jumaat – Penerbangan disambung semula dari Aleppo pada Jumaat selepas pembaikan dilakukan ke atas lapangan terbang kedua terbesar Syria susulan serangan udara negara pengganas Israel awal minggu ini.

Kerosakan pada landasan utama dalam serangan pada Selasa menyebabkan lapangan terbang itu tidak beroperasi.

Bagaimanapun, Kementerian Pengangkutan dalam satu kenyataan disiarkan oleh agensi berita negara, SANA, berkata, pembaikan kini telah selesai dan lapangan terbang itu bersedia untuk dibuka semula.

Katanya, trafik udara akan disambung semula mulai tengah hari (0900 GMT).

Menurut kumpulan pemantau peperangan – yang berpangkalan di Britain – Syrian Observatory for Human Rights – serangan Israel menyasarkan sebuah gudang yang digunakan oleh militia yang disokong Iran.

Sejak perang saudara meletus di Syria pada 2011, Israel telah melakukan ratusan serangan terhadap jirannya di utara, menyasarkan tentera kerajaan serta sekutu yang disokong Iran dan pejuang Hizbullah. – Agensi


Anwar dakwa Muhyiddin berbohong isu hutang Felda

ALOR SETAR, 20 Zulhijjah 1444H, Ahad – Perdana Menteri, Datuk Seri Anwar Ibrahim menyangkal kenyataan Tan Sri Muhyiddin Yassin yang menuduh beliau berbohong mengenai pelupusan hutang peneroka Felda.

Katanya, sebagai Menteri Kewangan, beliau baru sahaja menandatangani kelulusan pelupusan hutang itu pada akhir bulan lepas.

“Mantan Perdana Menteri (Tan Sri Muhyiddin Yassin) membuat kenyataan Perdana Menteri berbohong kerana perkara ini (hutang) telah selesai sejak tahun 2021.

“Sekarang kamu kata dah selesai, saya baru tandatangan akhir Jun, Menteri Kewangan tandatangan kelulusan ini. Jadi kamu dah selesai tahun 2021 bagaimana, selesai di mana?” katanya pada Program Temu Anwar di Universiti Utara Malaysia (UUM), di sini, hari ini.

Mengulas lanjut, Anwar berkata memang terdapat persetujuan oleh kerajaan terdahulu untuk melupuskan hutang berkenaan, namun ia tidak dilaksanakan.

“Belanjawan 2021 bawah Perikatan Nasional dan 2022 bawah Perikatan Nasional tidak ada peruntukan untuk menyelesai dan melupuskan hutang Felda. Saya kekal dengan rekod ini. Hanya dalam Belanjawan Madani 2023 saya mula serahkan RM990 juta peruntukan awal untuk melupuskan hutang Felda yang jumlahnya RM8.3 bilion,” katanya. –  Bernama


Kluster pertama Omicron di Thailand

BANGKOK, 20 Jamadilawal 1443H, Sabtu – Thailand melaporkan kluster tempatan pertama jangkitan COVID-19 daripada varian baharu, Omicron di wilayah Kalasin timur laut negara ini.

Jurucakap pasukan petugas COVID-19 negara, Apisamai Srirangsan berkata, terdapat 21 kes jangkitan baharu dilaporkan daripada kluster Kalasin.

Jangkitan itu didakwa dikesan daripada pasangan yang melakukan perjalanan dari Belgium menerusi skim Test & Go – yang mengecualikan kuarantin untuk ketibaan yang lengkap divaksin.

Srirangsan berkata, kedua-dua kes telah diuji negatif jangkitan sebelum melakukan perjalan dan selepas tiba di Thailand pada awal Disember.

“Menjelang 15 Disember, mereka mula mengalami simptom dan diuji positif dan kemudiannya disahkan mempunyai varian Omicron,” katanya.

Pengumuman itu dibuat ketika ibu negara Thailand, Bangkok membatalkan aktiviti sambutan Tahun Baru 2022 di bawah anjuran kerajaan, termasuk upacara berdoa di tengah malam.

Bagaimanapun, upacara bunga api dan mengira detik tahun baru anjuran pusat beli-belah masih diteruskan, tetapi memerlukan bukti vaksinasi serta keputusan ujian saringan.

Kementerian Kesihatan Thailand sebelum ini juga bakal memperkenalkan dos penggalak keempat untuk kakitangan perubatan.

Setakat ini, Thailand mempunyai 205 kes jangkitan daripada varian Omicron, kebanyakannya berpunca daripada kemasukan warga asing. – Agensi


Terengganu sedia 200 bas bawa pulang pengundi luar

KUALA TERENGGANU, 11 Rabiulakhir 1444H, Ahad – Kira-kira 200 bas disediakan oleh kerajaan negeri Terengganu untuk membawa pengundi luar pulang ke negeri itu pada hari mengundi, kata Hishammuddin Abdul Karim.

Pengarah Komunikasi PAS negeri itu berkata, ini menunjukkan petanda positif bahawa lebih ramai orang mahu terlibat dalam pilihan raya kerana mereka bersemangat untuk kembali mengundi walaupun terpaksa kembali semula untuk pilihan raya negeri tahun depan.

Sementara itu, Hishammuddin menafikan dakwaan PAS bergantung kepada pengundi luar untuk menang pada Pilihan Raya Umum ke-15 (PRU15), sebaliknya berkata, kerajaan negeri bertujuan membantu rakyat.

“Dakwaan kita terlalu bergantung kepada pengundi luar adalah tidak benar kerana pengundi bukan sahaja (yang menyokong) PAS tetapi juga rakan pesaing kita.

“Ia adalah inisiatif kerajaan negeri dan bukan hanya PAS. Kita tidak tanya mereka ‘bendera’ mana yang mereka sokong.

“Paling penting mereka kembali mengundi, itu tugas kerajaan,” katanya kepada media pada sidang media Perikatan Nasional PRU15, hari ini.

Beliau berkata, walaupun pengundi luar mahu menukar pusat mengundi mereka, ia terpulang kepada pengundi.

Kerajaan negeri hanya memberi peluang kepada semua pengundi luar untuk kembali ke negeri ini, katanya.

“Tugas kita adalah untuk memenangi hati pengundi, baik mereka yang berada di Terengganu sekarang mahupun pengundi luar,” katanya.


1MDB mohon kebenaran serah writ saman AS$1.83 billion terhadap enam pihak di luar negara

KUALA LUMPUR, 24 Muharram 1443H, Khamis – 1Malaysia Development Berhad (1MDB) memfailkan permohonan bagi mendapatkan kebenaran untuk mengeluarkan dan menyampaikan writ saman difailkan syarikat itu terhadap enam pihak termasuk dua syarikat perbankan di luar negara.

Enam pihak itu ialah syarikat perbankan Coutts & Co Ltd dan J.P. Morgan (Switzerland) Ltd; dua syarikat yang diperbadankan di Arab Saudi iaitu Petrosaudi International Limited dan Petrosaudi Holdings (Cayman) Limited serta dua individu masing-masing warga Arab Saudi, Tarik Isam Ahmed Obaid (Tarik Obaid) dan warga Britain, Patrick Andrew Marc Mahony (Patrick Mahony).

Semua pihak tersebut merupakan defendan kedua hingga ketujuh dalam tuntutan saman difailkan 1MDB bernilai AS$1.83 bilion antaranya atas dakwaan melanggar kontrak, cuai dan melakukan konspirasi jenayah bagi penyelewengan dana 1MDB.

Berdasarkan salinan dokumen yang diperoleh Bernama menerusi sistem kehakiman hari ini, 1MDB selaku plaintif secara ex-parte telah memfailkan notis permohonan itu secara berasingan menerusi Tetuan Rosli Dahlan Saravana Partnership di Mahkamah Tinggi di sini pada 27 Ogos lalu, untuk mengeluarkan dan menyampaikan writ saman serentak bagi penyampaian di luar bidang kuasa.

Permohonan itu difailkan atas alasan defendan kedua hingga kelima menjalankan perniagaan mereka di luar Malaysia antaranya di Zurich dan Geneva, Switzerland; Al Khobar di Arab Saudi dan Grand Cayman di Cayman Islands manakala bagi defendan keenam dan ketujuh, mereka bermastautin di luar negara iaitu Tarik Obaid di Al-Khobar, Arab Saudi manakala Patrick Mohany di London, Britain.

Dalam permohonan itu, plaintif turut memohon kebenaran diberikan kepadanya untuk menyampaikan notis writ saman serentak terhadap kesemua defendan, iaitu di mana tempat mereka dapat ditemui.

Berdasarkan hasil semakan di laman web kehakiman, pendengaran permohonan tersebut ditetapkan pada 30 September ini di hadapan Pesuruhjaya Kehakiman Quay Chew Soon.

Pada 7 Mei lalu, 1MDB memfailkan saman itu dengan menamakan Deutsche Bank (Malaysia) Bhd, Coutts & Co, J.P. Morgan (Switzerland), Petrosaudi International, Petrosaudi Holdings (Cayman), Tarik Obaid dan Patrick Mahony sebagai defendan pertama hingga ketujuh.

Plaintif mendakwa semua defendan cuai, melanggar kontrak dan berkonspirasi untuk menipu 1MDB sehingga menyebabkan kerugian kepada syarikat berkenaan serta menjejaskan reputasi dan nama baik 1MDB. – Bernama


MCW gesa segerakan semua kes salah guna kuasa, rasuah berprofil tinggi

BANGI, 26 Muharam 1444H, Rabu – Keputusan Mahkamah Persekutuan berhubung kes bekas Perdana Menteri, Datuk Seri Najib Razak dianggap berintegriti tinggi selain membuktikan kebebasan badan kehakiman negara yang unggul.

Presiden Pemerhati Rasuah Malaysia (MCW), Jais Abdul Karim berkata, keputusan terhadap Ahli Parlimen Pekan itu telah menolak keraguan dalam kalangan rakyat terhadap integriti badan kehakiman.

“Kita menghormati keputusan Mahkamah Persekutuan yang mengekalkan sabitan dan hukuman 12 tahun penjara serta denda RM210 juta ke atas Najib yang didapati bersalah menyeleweng dana RM42 juta milik SRC International Sdn Bhd.

“MCW yakin bahawa keputusan ini tidak terkhilaf, tepat berdasarkan fakta yang diteliti secara profesional.

“Malah, tidak dipengaruhi oleh mana-mana pihak atau terkena panahan unsur-unsur politik tertentu yang boleh mencemarkan martabat badan kehakiman negara ini,” katanya dalam kenyataan, hari ini.

MCW pada masa sama menggesa agar kes berprofil tinggi lain yang membabitkan kepentingan awam juga diadili dengan sebaiknya.

Katanya, pihak berwajib perlu menyegerakan semua kes salah guna kuasa dan rasuah sama ada di peringkat siasatan atau pendakwaan tanpa mengira latar belakang supaya tidak wujud persepsi tindakan pendakwaan berpilih.

“Kepercayaan dan keyakinan rakyat terhadap sistem kehakiman dan pihak berwajib bermula dengan kecekapan menjalankan amanah dan pengadilan yang tidak berat sebelah,” katanya.

MCW turut mengucapkan syabas kepada panel lima hakim yang dipengerusikan Ketua Hakim Negara, Tun Tengku Maimun Tuan Mat yang tegas dalam keputusan terhadap bekas Perdana Menteri yang pernah berjasa kepada negara dan bukanlah sesuatu yang mudah.

Mahkamah Persekutuan semalam mengekalkan sabitan dan hukuman 12 tahun penjara serta denda RM210 juta ke atas Najib yang didapati bersalah menyeleweng dana RM42 juta milik SRC International Sdn Bhd.


Hentikan budaya buli, ‘prank’

BANGI, 27 Rabiulawal 1443H, Rabu – Budaya songsang – buli – dan ‘prank’ yang semakin membiak serta diterima umum seharusnya dibanteras hingga ke akar umbi.

Ini kerana tindakan itu amat tidak menghormati kebebasan dan keamanan individu yang dijamin syarak serta Perlembagaan negara, malah pelanggaran integriti dan rasa hormat terhadap setiap manusia.

Setiausaha Agung Parti Barisan Jemaah Islamiah Se-Malaysia (BERJASA), Ir Ts Muhammad Lukman Al Hakim menegaskan, tindakan atau hukuman – terutama yang berbentuk fizikal – terhadap individu yang dibuli adalah amat salah, seakan undang-undang rimba dan membuktikan betapa tidak bertamadunnya kita.

“Jika elemen ini hilang dari pasukan keselamatan yang kita harapkan menjaga kedaulatan negara dan keselamatan warganya, sungguh kita telah meletakkan nasib kita semua kepada sang burung pegar.

“Mereka bakal memakan kita, padi-padi kecil yang tidak berdaya ini. Namun sebelum perkara itu terjadi, kita perlu memutuskan rantaian budaya kotor ini. Kerana boleh jadi anak atau cucu kita menjadi mangsa yang seterusnya!” tegasnya dalam kenyataan, hari ini.

Selain itu, beliau turut mengulas mengenai hukuman yang dijatuhkan ke atas enam bekas penuntut Universiti Pertahanan Nasional Malaysia (UPNM) selepas didapati bersalah menyebabkan kecederaan tanpa niat membunuh terhadap Pegawai Kadet Laut UPNM, Zulfarhan Osman Zulkarnain.

“Jika kesemua mereka dijatuhi hukuman mati mandatori sekalipun, adakah barah budaya membuli yang telah pekat dalam masyarakat kita hari ini akan mampu diselesaikan?

“Jika kita membuat kajian dan analisis mendalam terhadap kes ini, adakah hanya enam orang penuntut UPNM ini yang bersalah? Bagaimana dengan pihak warden dan pengurusan universiti? Bagaimana pula dengan sistem pengurusan dan polisi universiti? Budaya pelajar dan isu komunikasi?” soalnya.

Beliau turut mendakwa bahawa semua maklum, kes buli amat berleluasa di sekolah terutamanya sekolah berasrama dan juga dalam institut latihan pakaian seragam seperti polis dan tentera.

“Persoalannya, adakah sistem ini perlu untuk memantapkan ketahanan individu dan kekuatan fizikal serta mental mereka? Adakah pihak pengurusan memang mengetahui masalah ini malah ‘merestui’ kewujudannya selama bertahun-tahun tanpa sebarang campur tangan?” soalnya.


328,254 individu sudah lengkap 2 dos suntikan vaksin COVID-19

KUALA LUMPUR, 25 Syaaban 1442H, Rabu – Seramai 328,254 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama, 534,191 individu telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara kini adalah 862,445.

Menerusi satu infografik yang dikongsikan di laman Twitter rasminya hari ini, Dr Adham berkata lima negeri menerima suntikan dos pertama vaksin tertinggi ialah Selangor dengan 73,433 diikuti Sarawak (55,037), Perak (51,469), Sabah (49,203) dan Kuala Lumpur (29,341).

Sementara itu, lima negeri yang melengkapkan kedua-dua dos suntikan vaksin COVID-19 tertinggi setakat ini ialah Selangor dengan 41,043 individu, seterusnya Perak (34,035), Sabah (33,814), Kuala Lumpur (29,341) dan Sarawak (28,472).

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April ini akan melibatkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini membabitkan 9.4 juta warga emas berusia 60 tahun ke atas, kumpulan rentan dan Orang Kurang Upaya manakala fasa ketiga dijadualkan bermula Mei hingga Februari 2022 membabitkan individu 18 tahun dan ke atas dengan sasaran kira-kira 14 juta orang. – Bernama


MUDA mahu jadi parti alternatif dalam PRN

BANGI, 9 Zulhijjah 1444H, Rabu – Sebab utama Parti Ikatan Demokratik Malaysia (MUDA) bertanding pada Pilihan Raya Negeri (PRN) adalah kerana mahu menjadi parti politik alternatif, selain dua gabungan gergasi iaitu Pakatan Harapan (PH) dan Perikatan Nasional (PN).

Setiausaha MUDA, Amir Hariri Abdul Hadi berkata, penyertaan MUDA dalam PRN kali ini adalah kerana mahu membawa pembaharuan dalam perjuangan untuk mengangkat suara rakyat.

“Ia merupakan satu pilihan baharu kepada pengundi selepas mereka merasai pentadbiran Barisan Nasional (BN) diikuti Pakatan Rakyat (PR) yang kemudiannya menjadi kerajaan PN-BN dan kini di bawah pemerintahan PH-BN .

“Penyertaan MUDA secara solo juga kerana kita merasakan pengundi kita semakin matang selepas mereka melalui zaman BN mentadbir yang panjang dan melalui zaman PR kemudiannya PN-BN dan kini era PH-BN,” katanya seperti dilapor Berita Harian, hari ini.

Mengulas lanjut, Amir berkata, penyertaan MUDA secara solo dalam PRN bukan satu perkara yang pelik walaupun parti itu kini sebahagian daripada parti yang menyokong Kerajaan Perpaduan.

“Kita percaya pengundi juga matang dalam membuat keputusan siapa yang menjadi pilihan mereka, jadi MUDA meletakkan kepercayaan itu tambahan pula rakyat perlukan alternatif baru,” katanya.

Beliau bagaimanapun enggan mendedahkan jumlah kerusi Dewan Undangan Negeri (DUN) bakal ditandingi.

Kelmarin, Presiden MUDA, Syed Saddiq Syed Abdul Rahman mengumumkan parti itu akan bertanding secara ‘solo’ pada PRN di semua enam negeri.


Tak pakai pelitup muka, Tajuddin dikompaun lagi

BANGI, 17 Zulhijjah 1442H, Selasa – Ahli Parlimen Pasir Salak, Datuk Sri Tajuddin Abdul Rahman dikenakan kompaun kerana tidak memakai pelitup muka ketika berada di ruang legar Parlimen bersama seorang individu lain, semalam.

Kompaun dikeluarkan selepas polis mengesan satu gambar dimuat naik seorang pengguna Twitter memaparkan Tajuddin tidak memakai pelitup muka.

Ketua Polis Daerah Sentul, Asisten Komisioner Beh Eng Lai berkata, satu notis kompaun telah dikeluarkan terhadap beliau pada jam 1 tengah hari susulan pelanggaran prosedur operasi standard (SOP) Perintah Kawalan Pergerakan (PKP).

“Hasil siasatan yang dijalankan mendapati Tajuddin telah menghadiri Sidang Mesyuarat Khas Ahli Dewan Rakyat pada 26 Julai 2021.

“Pada hari yang sama, lebih kurang jam 2.30 petang, beliau didapati tidak memakai pelitup muka sewaktu sedang bersama dengan seorang individu lain di ruang legar Parlimen.

“Atas pelanggaran SOP tersebut maka satu notis kompaun telah dikeluarkan terhadap beliau pada hari ini (Selasa) jam 1 petang,” katanya dalam satu kenyataan.

Susulan itu, Eng Lai menasihatkan orang ramai supaya sentiasa mematuhi SOP PKP dengan memakai pelitup muka dan mengamalkan penjarakan fizikal ketika berada di tempat awam dalam usaha memutuskan penularan jangkitan pandemik COVID-19.

Sebelum ini, Tajuddin yang juga bekas Pengerusi Prasarana Malaysia Berhad (Prasarana) dikenakan kompaun RM1,500 atas kesalahan memakai pelindung muka tanpa memakai pelitup muka ketika mengadakan sidang media.


Gubah wang haram: Polis buru pengasas Winner Dynasty Group

JOHOR BAHRU, 7 Syaaban 1442H, Ahad – Polis mengesan seorang ahli perniagaan berpangkat Datuk Seri bagi membantu siasatan berhubung sindiket pengubahan wang haram serta jenayah komersial.

Ketua Polis Johor, Datuk Ayob Khan Mydin Pitchay berkata, Datuk Seri Nicky Liow Soon Hee yang berusia 33 tahun dikesan dengan alamat terakhirnya ialah di Trigon Residence Unit 1009, Puchong, Selangor.

Katanya, pengasas Winner Dynasty Group itu dikehendaki untuk membantu siasatan di bawah Seksyen 130 V hingga 130 ZB Kanun Keseksaan bagi kesalahan kumpulan jenayah terancang.

“Semalam, polis Johor mengadakan operasi dan serbuan di Puchong, Selangor dan menahan 12 individu termasuk seorang lagi yang berpangkat Datuk Seri.

“Sindiket ini besar dan banyak membabitkan penipuan dan scam. Suspek adalah seorang yang berpengaruh dan mempunyai banyak hubungan dengan ramai orang kenamaan termasuk pegawai daripada agensi penguat kuasa,” katanya seperti dilapor media tempatan, hari ini.

Ayob khan turut mengingatkan bahawa pihaknya akan mengambil tindakan tegas sekiranya ada mana-mana individu yang cuba melindungi suspek.

“Kita ingin minta kerjasama daripada semua pihak yang mempunyai maklumat untuk berhubung dengan kita.

“Sebarang maklumat boleh menghubungi Asisten Superintendan V Prakash di talian 012-5209767 atau balai polis berhampiran,” katanya.

Sebelum ini, Soon Hee pernah ditahan kerana mencederakan dua anggota Sukarelawan Malaysia (RELA) yang sedang bertugas di perkarangan Tokong Kou Ong Yah, Jalan Merdeka, Kampung Baru Ampang, Kuala Lumpur, empat tahun lalu.


Bekas MB Terengganu, isteri positif COVID-19

BANGI, 6 Jamadilakhir 1442H, Selasa – Bekas Menteri Besar Terengganu, Datuk Seri Ahmad Said dan isterinya, Toh Puan Seri Norliza Mahmud disahkan positif COVID-19, hari ini.

Beliau kini sedang dirawat di wad pesakit COVID-19, di Hospital Sultanah Nur Zahirah (HSNZ), di Kuala Terengganu.

“Saya dan isteri menjalani ujian saringan Sabtu lalu, selepas sehari pulang dari Kuantan.

“Hasil ujian mengesahkan saya dijangkiti COVID-19,” katanya seperti dilapor media tempatan.

Ahmad yang juga Pengerusi Badan Perhubungan UMNO Terengganu itu memaklumkan tidak dapat mengesahkan punca jangkitan.

Katanya, beliau pulang ke Kijal dari Kuantan, Jumaat lalu.

“Saya dan isteri tidak mempunyai sebarang simptom, hanya keletihan, sebelum saya secara sukarela melakukan ujian saringan,” katanya.


Kumpulan pro-Israel bantah Maghribi kibar bendera Palestin

DOHA, 19 Jamadilawal 1444H, Rabu – Kumpulan kempen terkenal pro-Israel, UK Lawyers for Israel (UKLFI) membantah pasukan bola sepak Maghribi hanya kerana mengibarkan bendera Palestin pada Piala Dunia Qatar 2022.

Menurut Jewish Chronicle, badan amal yang berpangkalan di London itu menulis surat kepada Pengerusi Jawatankuasa Tatatertib FIFA, Jorge Palacio menuduh negara Afrika Utara itu kononnya melanggar peraturan FIFA.

UKLFI mendesak Palacio untuk melakukan siasatan segera dan beliau mengumumkan langkah sementara untuk mengelakkan pengulangan pelanggaran sedemikian pada separuh akhir dan perlawanan akhir penentuan tempat ketiga pada Sabtu.

Kumpulan itu mendakwa bahawa Maghribi telah melanggar Artikel 11.2 Kod Tatatertib FIFA yang menyatakan bahawa sesiapa menggunakan acara sukan untuk demontrasi yang tidak bersifat sukan mungkin dikenakan tindakan tatatertib.

Maghribi juga dituduh melanggar beberapa kod tatatertib lain. Bendera Palestin berada di mana-mana sepanjang perlawanan di Qatar.

Warna merah, putih, hitam dan hijau bendera Palestin boleh dilihat di stadium, pasar, restoran dan metro.

Negara-negara Arab dan Afrika yang bermain dalam kejohanan itu juga telah mengibarkan bendera Palestin bersama bendera negara mereka.

Maghribi juga meraikan setiap kemenangannya dengan mengibarkan bendera Palestin.

Bendera Qatar juga telah dinaikkan oleh pemain Maghribi, tetapi UKLFI dilihat tidak menimbulkan sebarang bantahan terhadapnya dalam aduan kepada FIFA.

Kumpulan pelobi pro-Israel itu menjadi terkenal kerana sokongannya terhadap negara apartheid.

Dalam satu daripada banyak kempennya, UKLFI menekan lembaga pemeriksa untuk meminda buku teksnya mengenai Israel dan Palestin.

Pindaan itu diselar sebagai propaganda Israel dan buku teks itu ditarik balik.-  Agensi


Kenaikan tol di 3 lebuh raya ditangguh

BANGI, 18 Ramadan 1442H, Jumaat – Kerajaan bersetuju untuk menangguhkan kenaikan kadar tol tahun ini, mulai 1 Januari hingga 31 Disember 2021.

Keputusan diputuskan dalam Mesyuarat Kabinet Rabu lalu, ekoran keprihatinan terhadap peningkatan kos sara hidup rakyat akibat penularan wabak COVID-19.

Menteri Kerja Raya, Datuk Seri Fadillah Yusof berkata, penangguhan berkenaan membabitkan tiga lebuh raya yang sepatutnya mendapat kenaikan kadar tol mulai 1 Januari 2021.

Katanya, ia membabitkan Lebuh raya Shah Alam (KESAS), Lebuh raya Lembah Kelang Selatan (SKVE) dan Lebuh raya Pantai Timur Fasa 2 (LPT2).

Selain itu, terdapat 21 lebuh raya dan satu plaza tol yang diteruskan penangguhan kenaikan kadar tol seperti sebelum ini untuk semua kelas kenderaan, katanya.

Ia membabitkan Lebuhraya Utara-Selatan (PLUS), Lebuhraya Duta – Ulu Kelang (DUKE), Lebuhraya Damansara Puchong (LDP), dan Lebuhraya KL – Putrajaya (MEX.

“1 lebuh raya dan 2 plaza tol (ditangguhkan kenderaan kelas 1 dan kelas 5 sahaja), 1 lebuh raya dan 3 plaza tol (ditangguhkan kenderaan kelas 5 sahaja) dan 1 lebuh raya (ditangguhkan kenderaan kelas 2,3,4 dan 5 sahaja).

“Susulan penangguhan berkenaan anggaran pampasan yang perlu ditanggung oleh kerajaan adalah sebanyak RM2.25 bilion dan perundingan untuk menstrukturkan semula kadar tol secara bersama dengan syarikat konsesi masih lagi berjalan, dengan Kabinet bersetuju untuk ianya dimuktamadkan sebelum 2023,” katanya.

Fadillah berkata, anggaran pampasan itu adalah berdasarkan formula pengiraan yang ditetapkan dalam perjanjian konsesi dan jumlah sebenar bayaran pampasan tol akan ditentukan selepas proses verifikasi trafik dilakukan oleh Lembaga Lebuhraya Malaysia.


Sudah tiba masa manfaat syarikat tempatan dalam industri mineral

BANGI, 18 Rabiulakhir 1442H, Jumaat – Barisan Jemaah Islamiah Se-Malaysia (BERJASA) menyambut baik usaha kerajaan negeri Kedah membangunkan industri nadir bumi dengan memberi dan meluluskan permit kepada sebuah syarikat tempatan bagi menerokai mineral yang dianggarkan bernilai RM60 billion.

Bagaimanapun Presiden BERJASA, Datuk Dr Ir Badrulhisham Abdul Aziz berharap kerajaan negeri dan Pusat dapat memastikan industri ini dibangunkan menggunakan tenaga pakar dan syarikat tempatan tanpa bergantung kepada pihak luar.

Beliau berkata, sudah sampai masanya pihak kerajaan memberi kepercayaan, peluang dan memanfaatkan sumber manusia tempatan dalam bidang industri mineral ini.

Katanya, banyak usaha-usaha tempatan telah dilakukan oleh pakar-pakar kita dalam mengetengahkan bidang strategik ini antaranya Akademi Sains Malaysia yang telah menerbitkan beberapa dokumen termasuk satu ‘blueprint’ yang komprehensif mengenai nadir bumi pada 2012.

“Bukan itu sahaja, Universiti Malaysia Pahang telah menubuhkan Rare Earth Research Center pada 2014 di Gambang dan yang terkini, Universiti Malaysia Kelantan mengumumkan penubuhan pusat nadir bumi, emas dan mineral yang diketuai oleh pakarnya, Dr Hafidz Yusoff dengan kerjasama kerajaan negeri.

“Kewujudan syarikat pemprosesan nadir bumi, Lynas, di Kuantan juga dengan majoriti tenaga kerjanya adalah anak tempatan, membuktikan Malaysia mampu membangun, mengurus dan memperkasakan industri nadir bumi yang amat strategik pada masa kini dan di masa akan datang,” katanya dalam kenyataan.

Semalam, Menteri Besar Kedah, Muhammad Sanusi Md Nor berkata, sebuah syarikat tempatan yang berpangkalan di Kuala Lumpur telah dianugerahkan permit kelulusan bagi meneroka dan mengekstrak sumber mineral jenis ‘rare earth elements’ (REE) di negeri itu.

Katanya, Kedah memiliki deposit mineral itu dianggarkan berjumlah RM62 bilion dan syarikat berkenaan diberi kelulusan itu minggu lepas untuk melakukan kerja-kerja penerokaan di satu kawasan di Kedah.

Mengulas lanjut, Dr Badrulhisham berkata, Malaysia yang kaya dengan mineral perlu mengambil peluang ini dengan membangunkannya secara holistik termasuk mengambil kira penjagaan dan kelestarian alam sekitar.

“Untuk membangunkan industri nadir bumi dari peringkat melombong sehingga kepada pengeluaran logam dan produk hiliran, negara memerlukan bukan sahaja sumber mineral tersebut, tetapi banyak lagi perkara-perkara penting yang akan menyokong industri itu.

“Antaranya adalah polisi dan dasar yang baik; sumber manusia yang kompeten; penyelidikan dan pembangunan teknologi tempatan berkaitan; dana pelaburan yang mencukupi dan juga peraturan keselamatan dan alam sekitar yang mantap,” katanya.


Krisis Yaman: ‘PBB hanya cakap tapi langsung tak ambil tindakan’

SANA’A, 19 Jamadilawal 1444H, Rabu – Seorang pegawai Yaman mengecam Pertubuhan Bangsa-Bangsa Bersatu (PBB) kerana tidak bertindak terhadap jenayah Arab Saudi di Yaman.

Jurucakap Majlis Tertinggi bagi Pentadbiran dan Penyelarasan Hal Ehwal Kemanusiaan, Talat al-Sharjabi berkata, badan dunia itu hanya bercakap mengenai statistik dan tidak mengambil sebarang langkah untuk menangani krisis kemanusiaan di negara miskin itu.

Beliau membuat kenyataan itu dalam temu bual dengan rangkaian televisyen al-Masira berbahasa Arab Yaman pada hari Selasa, berikutan laporan terbaru Tabung Kecemasan Kanak-kanak Antarabangsa Pertubuhan Bangsa-Bangsa Bersatu.  (UNICEF) mengenai kanak-kanak Yaman.

Talat berkata, PBB bercakap mengenai mangsa kekurangan zat makanan tanpa mengambil sebarang langkah untuk menghentikan tragedi manusia ini.

Beliau juga menyatakan bahawa organisasi yang bergabung dengan PBB tidak bercakap tentang punca sebenar bencana kemanusiaan di Yaman, dan mereka juga tidak menganggap negara penceroboh bertanggungjawab.

Pegawai Yaman itu seterusnya menegaskan bahawa PBB telah mengeluarkan gabungan tentera pimpinan Arab Saudi di Yaman daripada senarai pelanggar hak kanak-kanak dan telah bekerjasama dengan Riyadh untuk terlepas daripada hukuman.

Merujuk kepada laporan terbaru UNICEF, lebih 11,000 kanak-kanak Yaman telah dibunuh atau dicacatkan sejak pencerobohan pimpinan Arab Saudi terhadap negara miskin itu bermula pada 2015.

Beribu-ribu kanak-kanak telah kehilangan nyawa manakala ratusan ribu berdepan kematian akibat penyakit yang boleh dicegah atau kebuluran, kata agensi PBB itu.

Selain itu, sekurang-kurangnya 62 kanak-kanak telah terbunuh atau cedera sejak gencatan senjata.

Arab Saudi melancarkan perang dahsyat ke atas Yaman pada Mac 2015 dengan kerjasama sekutu Arabnya termasuk sokongan senjata serta logistik dari AS dan negara Barat yang lain.

Objektifnya untuk menaikkan semula rejim Abd Rabbuh Mansour Hadi yang mesra Riyadh dan menumpaskan gerakan penentangan Ansarullah yang popular, yang telah melaksanakan hal ehwal negara tanpa kerajaan yang berfungsi di Yaman.

Walaupun pakatan yang diketuai Saudi gagal mencapai mana-mana objektif, perang itu telah membunuh ratusan ribu rakyat Yaman dan mencetuskan krisis kemanusiaan terburuk di dunia. – Agensi


Kenyataan akhbar Tun Abdul Hamid Mohamad, bekas Ketua Hakim Negara

Saya merujuk kepada poster iklan yang disiarkan oleh pihak-pihak tertentu yang kononnya menyatakan bahawa saya akan menghadiri sebagai seorang speaker di Dialog Pulangkan Najib pada 12 November 2023 di Dataran Bukit Tariq, Klebang Permai Melaka mulai jam 8.30 malam.

Saya nafikan poster iklan itu sekeras-kerasnya. Ia adalah satu pembohongan yang tidak bertanggungjawab.

Saya tidak tahu menahu mengenai dialog itu; saya tidak pernah bersetuju untuk hadir sebagai seorang speaker atau dalam apa kapasiti sekalipun.

Saya menuntut pihah-pihak berkenaan menarik balik poster iklan itu dan meminta maaf kepada saya.

Tun Abdul Hamid Mohamad
12 November 2023


Penduduk Kg Sungai Baru dakwa ditindas terima pampasan tak setimpal

Oleh Siti Hafidah Abd Ghaffar

BANGI, 29 Rabiulakhir 1443H, Sabtu – Penduduk Kampung Sungai Baru runsing memikirkan nasib mereka selepas diberikan nilai pampasan yang didakwa tidak setimpal.

Ini kerana nilai pampasan membabitkan kawasan flat – kira-kira RM250,000 – dianggap sedikit jika dibandingkan dengan nilai kawasan Kampung Baru yang berada di tengah kota.

Penduduk rumah teres Kampung Sungai Baru, Saiful Azhar Ibrahim, 49, mendakwa, dia merasakan penduduk seolah-olah ditindas dan tidak mendapat sebarang pembelaan dalam isu ini.

“Ada penduduk flat yang mendapat pampasan oleh pejabat tanah lebih RM200,000 untuk keluar dari rumah mereka. Itu yang cuba kami bantah kenapa begitu sedikit pampasan yang dibagi sedangkan nilai kawasan Kampung Baru ini sangat tinggi.

“Apabila diberi nilai pampasan, penduduk diberi masa dalam 42 hari untuk keluar. Itu arahan dari pejabat tanah.

“Dalam masa 42 hari dengan RM250,000, penduduk nak beli rumah dekat mana?” soalnya ketika dihubungi Ismaweb.net, hari ini.

Saiful Azhar mendakwa, mengikut penilaian pihak swasta sebelum ini, harga rumah flat di kawasan berkenaan dianggarkan bernilai kira-kira RM700,000.

“Kalau dapat nilai begitu bolehlah (penduduk) beli property,” katanya.

Dengan nilai pampasan rumah flat itu, dia mengakui bimbang mengalami nasib sama berikutan penduduk rumah teres bakal dibicarakan oleh pejabat tanah bagi mendengar keputusan jumlah pampasan yang bakal mereka perolehi tidak lama lagi.

“Kalau tidak bersetuju (nilai pampasan) boleh fight di Mahkamah Tinggi. Kena deposit RM3,000 di pejabat tanah dan lantik peguam serta penilai lain… Satu lagi kesusahan dan belum tentu menang.

“Itu yang kami tak nak, kami dah senang dengan kemudahan yang kami dapat. Hospital, rumah, kedai semua dekat. Itu yang kami khuatir akan hilang dan diberi pampasan tidak setimpal.

“Itu yang kami fikir macam ditindas sebab pemaju boleh pula ‘kata kasarnya’ bersekongkol dengan pejabat tanah dan nilaikan tanah kami serendah itu,” dakwanya.


Kes Siti Bainun: Bella hadir di mahkamah untuk sesi pengecaman

KUALA LUMPUR, 17 Zulkaedah 1443H, Jumaat – Remaja perempuan sindrom down berusia 13 tahun yang dikenali sebagai Bella hadir di Mahkamah Sesyen di sini hari ini untuk sesi pengecaman oleh tiga saksi dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya.

Timbalan Pendakwa Raya, Nor Azizah Mohamad memberitahu mahkamah, selain Bella terdapat lima lagi individu berumur antara tiga hingga 17 tahun hadir ke mahkamah bagi sesi pengecaman itu.

“Mereka hadir hari ini untuk sesi pengecaman,” katanya sebelum perbicaraan kes Siti Bainun bermula.

Sebelum ini, kesemua mereka berada di bawah jagaan Siti Bainun di rumah perlindungan berkenaan.

Sesi pengecaman itu akan dilakukan oleh tiga saksi iaitu pembantu pengurus syarikat Zurianty Sudin, 39, penghuni Rumah Bonda Yasmin Nahar Mahmood, 19, dan pegawai penyelidik undang-undang di sebuah firma guaman, Suhana Zam, 40.

Bella dibawa memasuki bilik saksi pada 9.50 pagi oleh pegawai Jabatan Kebajikan Masyarakat (JKM) dan disambut oleh peguam Datuk Khairul Anwar Rahmat yang dilantik oleh Pemangku Raja Johor Tunku Ismail Sultan Ibrahim selaku peguam pemerhati.

Terdahulu, Bella tiba di mahkamah dengan bertudung dan berkemeja berwarna biru serta seluar hitam sambil menunjukkan ‘mini love’ kepada jurugambar.

Sementara itu, Khairul Anwar ketika ditemui pemberita berkata pasukan peguam pemerhati menyambut Bella dan remaja itu berada dalam keadaan sihat.

“Diharap keadaan anakanda Bella kekal stabil sehingga selesai prosiding hari ini terutama ketika proses pengecaman saksi sebentar lagi.

“Pihak peguam pemerhati merakamkan ucapan setinggi-tinggi terima kasih kepada JKM kerana telah melindungi dan menjaga anakanda Bella sehingga kembali sihat,” katanya.

Seramai lapan saksi pendakwaan telah memberi keterangan dalam kes itu dan hari ini Suhana, yang juga saksi pendakwaan kelapan akan menyambung keterangannya.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Mahkamah Sesyen Izralizam Sanusi.


Lelaki ditemukan maut di bilik hotel dengan kesan tembakan di dahi

KUALA LUMPUR, 3 Syawal 1443H, Rabu – Seorang lelaki tempatan ditemukan maut dengan kesan tembakan di dahi dalam kejadian di sebuah bilik hotel di Bukit Bintang petang semalam, sejam selepas beliau mendaftar masuk.

Ketua Jabatan Siasatan Jenayah Kuala Lumpur SAC Habibi Majinji berkata perkara itu disedari seorang pekerja hotel berkenaan yang memasuki bilik tersebut dan kemudian menghubungi polis pada kira-kira 7 malam.

“Mangsa seorang lelaki tempatan berusia 46 tahun berasal dari Johor mendaftar masuk ke hotel berkenaan pada 6 petang tadi. Polis telah menahan rakan sebilik mangsa bagi membantu siasatan,” katanya ketika dihubungi Bernama.

Habibi berkata motif kejadian masih dalam siasatan dan senjata api yang digunakan belum dijumpai.

Kes disiasat mengikut Seksyen 302 Kanun Keseksaan kerana membunuh. – Bernama


Sanusi ditahan: Takiyuddin minta ahli, penyokong PAS bertenang

BANGI, 29 Zulhijjah 1444H, Selasa – Semua pihak khususnya ahli dan penyokong PAS diminta bertenang dan menghormati proses perundangan susulan pendakwaan dibuat terhadap Menteri Besar Kedah, Datuk Seri Muhammad Sanusi Md Nor, di Mahkamah Sesyen Selayang hari ini.

Saranan itu disuarakan Setiausaha Agung PAS, Datuk Seri Takiyuddin Hassan.

“PAS mengikuti dengan cermat perkembangan kes membabitkan Datuk Seri Muhammad Sanusi Md Nor, yang dilaporkan ditahan pihak Polis Diraja Malaysia (PDRM) untuk didakwa di mahkamah hari ini.

“PAS menyarankan semua pihak, khususnya ahli dan penyokong, supaya bertenang dan menghormati proses perundangan,” katanya dalam satu kenyataan, hari ini.

Terdahulu, Muhammad Sanusi yang juga Pengarah Pilihan Raya Perikatan Nasional (PN) ditahan polis di sebuah tempat penginapan di ibu negara awal pagi tadi dan dibawa ke Ibu pejabat Polis Daerah (IPD) Gombak untuk disiasat di bawah Seksyen 4 (1)(A) Akta Hasutan 1948.

Muhammad Sanusi dijangka menghadapi dua pertuduhan di dua mahkamah berasingan mengikut Akta Hasutan 1948.

Media sebelum ini melaporkan, Muhammad Sanusi dalam satu siri ceramah anjuran Perikatan Nasional (PN) didakwa mengeluarkan kenyataan yang dikatakan menghina Sultan Selangor.

Menerusi video tular berkenaan, Muhammad Sanusi turut didakwa meremehkan pelantikan Menteri Besar, Datuk Amirudin Shari.


Pengeculian cukai ke atas FSI tambah baik iklim pelaburan Malaysia – CTIM

KUALA LUMPUR, 26 Jamadilawal 1443H, Jumaat – Persetujuan kerajaan mengecualikan pendapatan dividen yang diperoleh perkongsian dan syarikat liabiliti terhad daripada cukai akan meningkatkan pelaburan, dengan menggalakkan pendapatan dividen sumber asing dihantar ke Malaysia, menurut Institut Percukaian Malaysia (CTIM).

Presiden CTIM, Farah Rosley berkata, langkah itu turut akan membantu mengekalkan daya tarikan Malaysia sebagai lokasi untuk pejabat serantau.

“Persetujuan kerajaan mengecualikan pendapatan dividen yang diperoleh perkongsian dan syarikat liabiliti terhad adalah dialu-alukan,” katanya.

Semalam, Kementerian Kewangan (MoF) mengumumkan bahawa kerajaan bersetuju untuk mengecualikan cukai ke atas pendapatan yang diterima dari luar negara (FSI) bagi pembayar cukai pemastautin.

Menurut MoF, pengecualian cukai itu akan berkuat kuasa mulai 1 Jan, 2022 hingga 31 Dis, 2026.

Tertakluk kepada syarat kelayakan yang akan diperincikan dalam garis panduan Lembaga Hasil Dalam Negeri, jenis pendapatan yang dikecualikan cukai ialah pendapatan dividen untuk syarikat atau perkongsian liabiliti terhad, dan semua jenis pendapatan untuk kategori pembayar cukai individu.

Farah berkata, MoF juga mengumumkan bahawa FSI yang diterima dalam tahun taksiran 2022 adalah dikecualikan daripada pengiraan cukai bagi tujuan Cukai Makmur.

Pengecualian FSI akan diberikan kepada semua individu, kecuali mereka dalam perniagaan perkongsian di Malaysia, manakala bagi pembayar cukai bukan pemastautin — individu, syarikat dan lain-lain — mereka kekal dikecualikan daripada cukai pendapatan di bawah Perenggan 28, Jadual 6 Akta Cukai Pendapatan 1967, katanya.

Beliau berkata, semasa pembentangan Bajet 2022 pada 29 Okt, 2021 terdapat cadangan supaya menarik balik pengecualian cukai ke atas FSI yang diterima di Malaysia dan FSI akan dikenakan cukai mulai 1 Jan, 2022.

“Ini menimbulkan perbincangan hangat dalam kalangan syarikat dan individu, terutama mereka yang mempunyai pelaburan besar di luar negara.

“Ramai pembayar cukai pemastautin Malaysia sebelum ini terperangkap dalam dilema mengenai prospek pendapatan mereka dari luar negara yang akan dikenakan cukai pada 1 Jan, 2022. Mereka kini boleh menarik nafas lega sekurang-kurangnya bagi tempoh lima tahun akan datang,” katanya. – Bernama


Ambil serius projek mitigasi banjir sebelum fikir PRU: Pemuda GTA

BANGI, 26 Safar 1444H, Khamis – Gerakan Tanah Air (GTA) menggesa Perdana Menteri, Datuk Seri Ismail Sabri Yaakob mengambil serius perkembangan terkini projek mitigasi banjir sebelum memikirkan mengenai Pilihan Raya Umum ke-15 (PRU15).

Ini memandangkan negara bakal berdepan musim tengkujuh pada penghujung tahun ini yang berisiko membawa kepada banjir di kebanyakan negeri.

Gesaan itu disuarakan Naib Ketua Pemuda GTA, Fahmi Bazlan yang cakna terhadap nasib mangsa banjir di kawasan tertentu seperti daerah Baling, Kedah kerana terpaksa berdepan bencana alam itu berulang kali.

“Gesaan mangsa banjir Baling untuk kerajaan menubuhkan Suruhanjaya Siasatan Diraja (RCI) hanyalah sia-sia apabila Menteri Tenaga dan Sumber Asli, Datuk Seri Takiyuddin Hassan membidas bahawa tiada keperluan untuk menubuhkan agensi tersebut.

“Susulan itu, laporan penuh banjir Baling yang dibentangkan pada Ogos lalu juga hanya mengisahkan tentang perspektif geologi semata-mata,” katanya dalam kenyataan, hari ini.

Beliau berkata, kesan daripada tindakan itu, daerah Baling dilanda banjir sekali lagi beberapa hari lalu.

“Semalam penduduk ibu kota juga telah bersedia menyaman pihak DBKL berkaitan projek mitigasi banjir yang perlu dijawab oleh Menteri Wilayah Persekutuan, Shahidan Kassim dalam tempoh lima hari.

“Semua status terkini projek mitigasi banjir yang sedang dijalankan wajar untuk diketahui umum. Siapa yang sanggup menanggung rugi berkali-kali?,” soalnya.

Media sebelum ini melaporkan lapan penduduk Kuala Lumpur diketuai bekas Pengerusi Badan Peguam Malaysia, Datuk Ambiga Sreenevasan telah mendesak Dewan Bandaraya Kuala Lumpur (DBKL) untuk membekalkan informasi tentang pelan mitigasi banjir untuk musim monsun akan datang, atau mereka bakal berdepan tuntutan mahkamah.

Dalam satu surat tuntutan bertarikh 19 September, Ambiga dan tujuh orang penduduk lain menamakan Menteri Wilayah Persekutuan, Datuk Seri Shahidan Kassim dan Datuk Bandar Kuala Lumpur, Datuk Seri Mahadi Che Ngah sebagai responden tuntutan tersebut.

Surat tersebut yang dihantar firma guaman Messrs Lim Wei Jie menuntut informasi berkaitan dengan pelan mitigasi banjir untuk dikemukakan dalam tempoh lima hari.

Lapan penduduk Kuala Lumpur itu berkata, bahawa informasi tersebut adalah penting untuk mereka dan orang awam menentukan sekiranya DBKL mempunyai pelan memadai untuk memitigasi banjir yang dijangka bakal berlaku pada musim monsun akan datang.


Dua saluran TV Turkiye didenda siar kes penjara Datuk Bandar Istanbul

ISTANBUL,27 Jamadilawal 1444H, Khamis – Badan Pemerhati Media Turkiye (RTUK) menyelar dua saluran televisyen dengan mengenakan denda dan larangan penyiaran susulan liputan hukuman penjara terhadap Datuk Bandar Istanbul, Ekrem Imamoglu.

Majlis Tertinggi RTUK mengenakan denda kepada saluran Tele 1 selepas Ketua Pengarangnya, Merdan Yanardag dan Prof Emre Kongar menyifatkan hukuman ke atas Datuk Bandar sebagai rampasan kuasa.

Imamoglu, yang dijangka menjadi saingan Presiden Recep Tayyip Erdogan dalam pilihan raya Presiden tahun depan dijatuhkan hukuman penjara dua tahun dan dihalang menyertai politik kerana menghina penjawat awam.

Menerusi tinjauan kepada rakyat tempatan termasuk penyokong parti pemerintah mendapati keputusan berkenaan tidak adil dan bermotif politik.

RTUK turut mendenda Halk TV apabila dua pengulas melaporkan pembangkang menamakan Menteri Dalam Negeri, Suleyan Soylu sebagai Menteri Hal Ehwal Jenayah.

Sementara itu, Yanardag menyifatkan RTUK kini menjadi penghalang utama kepada kebebasan media untuk bersuara.

Selain itu, program bual bicara Halk TV yang dikendalikan wartawan veteran, Aysenur Arslan juga didenda kerana ‘memuji’ keganasan melalui isyarat muka, kata Iihan Tasci, ahli RTUK.

Denda juga dikeluarkan kepada Fox TV apabila melaporkan Timbalan Parti Buruh Turkiye, Sera Kadigil yang didakwa terlalu lantang dalam ucapan.

RTUK sering dituduh menenggelamkan saluran berita bebas dengan mengenakan denda dan penalti.

Malah, denda yang dikenakan itu dibuat berdasarkan pendapatan iklan daripada setiap saluran televisyen tersebut. – Agensi


Pelancaran jentera Gagasan Bangsa

ALHAMDULILLAH, selesai pelancaran jentera bagi Parlimen Temerloh untuk gabungan NGO-NGO di bawah Gagasan Bangsa yang merupakan komponen Gerakan Tanah Air (GTA) semalam di Dewan Seri Kerinau, Paya Pulai.

Mereka ini terdiri dari aktivis-aktivis masyarakat dan NGO yang rata-ratanya tidak pernah terlibat dalam sebarang aktiviti politik. Tetapi kali ini, dalam PRU-15, mereka bangkit serta mahu terlibat dan memilih untuk berkempen untuk GTA.

Saya yakin, dengan sinergi dan kerjasama yang baik antara pasukan jentera Gagasan Bangsa dengan jentera parti-parti komponen GTA yang lain nanti akan membuahkan hasil yang luar biasa dalam PRU-15 ini.

Setakat ini, calon bagi Parlimen Temerloh dan DUN-DUN di bawahnya (Lanchang, Kuala Semantan dan Mentakab) masih belum diumumkan lagi secara rasmi. InsyaAllah kita di peringkat pimpinan tertinggi GTA akan mengumumkannya tidak lama lagi.

Kita akan membariskan calon-calon yang berwibawa, terbukti berjasa kepada masyarakat, professional dan bersih kepada para pengundi, terutamanya di Pahang ini.

Kepada para ahli jentera Gagasan Bangsa, selamat bekerja !

Aminuddin Yahaya
Pengerusi GTA Pahang
30 Oktober 2022


Tenaga pengajar diminta guna bahasa elok: Mufti Kedah

ALOR SETAR, 28 Syaaban 1443H, Khamis – Mufti Kedah, Datuk Syeikh Fadzil Awang meminta tenaga pengajar memilih penggunaan bahasa yang sesuai dalam proses pengajaran bagi memastikan penyampaian ilmu lebih berkesan.

Tegasnya, penggunaan bahasa yang baik juga merupakan antara adab di dalam Islam.

Manakala, penggunaan perkataan tidak elok pula akan memberikan kesan kepada pelajar dan imej buruk kepada pengajar, katanya.

“Seorang guru memang tidak boleh menggunakan bahasa tidak elok. Kita mempunyai adab dalam Islam, ia perlu dijaga dalam majlis ilmu.

“Dalam penyampaian ilmu yang lebih berkesan, perlu dilihat seluruh aspek iaitu dari segi cara penyampaian iaitu menggunakan bahasa yang sesuai serta penampilan tenaga pengajar itu sendiri,” katanya seperti dilapor akhbar tempatan.

Beliau berkata demikian dalam sidang akhbar kadar zakat Kedah, dekat sini, hari ini.

Pada masa sama, Syeikh Fadzil berkata, guru dan pelajar masing-masing mempunyai adab yang perlu dijaga.

Katanya, sikap yang tidak elok serta berlebihan turut dilarang dalam adab menuntut ilmu.

“Dalam Islam, sebagai pelajar juga ada adab apabila hendak bertanya soalan, tidak boleh sewenang-wenangnya untuk kemukakan soalan kepada guru.

“Perlu mendapat keizinan terlebih dahulu dan bertanya pada masa sesuai serta soalan tidak bercanggah dengan perkara yang dinyatakan oleh guru,” katanya.

Beliau turut menegur tindakan pelajar yang mendedahkan keaiban guru dan menyifatkannya satu tindakan tidak baik.

Menurutnya, pelajar yang tidak berpuas hati dengan guru atau sebaliknya perlu berbincang selepas majlis ilmu bagi mencari penyelesaian terbaik bukannya bertindak menularkan sesuatu kejadian.


Tempoh penjara Aung San Suu Kyi ditambah enam tahun lagi

NAYPYTAW, 17 Muharam 1444H, Isnin – Mahkamah Myanmar menjatuhkan hukuman penjara enam tahun ke atas pemimpin yang digulingkan, Aung San Suu Kyi pada Isnin selepas didapati bersalah dalam empat kes rasuah.

Menurut sumber, Suu Kyi didapati bersalah kerana menyalahgunakan dana dari Yayasan Daw Khin Kyi – sebuah organisasi yang diasaskannya untuk mempromosi kesihatan dan pendidikan – bagi membina rumah dan memajak tanah milik kerajaan di bawah harga nilai.

Penerima Anugerah Nobel berusia 77 tahun itu telah didakwa dengan sekurang-kurangnya 18 pertuduhan rasuah dan pencabulan pilihan raya yang membawa hukuman penjara maksimum hampir 190 tahun.

Sebelum ini, Suu Kyi menafikan semua pertuduhan dan menyifatkannya sebagai tidak masuk akal.

Beliau yang kini ditahan dalam sel sendirian di penjara di Naypyitaw telah pun dijatuhkan hukuman penjara 11 tahun untuk kes lain.

Myanmar bergolak sejak tahun lalu apabila tentera menggulingkan kerajaan yang dipilih diketuai parti pimpinan Suu Kyi, selepas ia memenangi pilihan raya umum.

Pergolakan lebih tegang apabila tentera mengenakan tindakan keras terhadap rakyat yang menentang pemerintahan junta.

Berpuluh-puluh ribu rakyat dipenjarakan dan ramai diseksa, dipukul atau dibunuh – tindakan yang disifatkan sebagai jenayah kemanusiaan oleh Pertubuhan Bangsa-Bangsa Bersatu (PBB). – Agensi


Papan tanda Cina: Ingat, ini bukan negara komunis China!

BANGI, 2 Muharram 1442H, Jumaat –  Perbuatan biadab Pemuda Sosialis DAP (DAPSY) Sarawak meletakkan karektor tulisan Cina di papan tanda jalan – yang sudah tertera bahasa Melayu – dianggap sangat ekstremis dan provokatif.

Malah, tindakan itu juga langsung tidak menghormati tiga teras negara iaitu Islam, Melayu dan Raja-Raja, kata Ketua Perhubungan Negeri (KPN) Ikatan Muslimin Malaysia (ISMA) Melaka, Haji Mohd Khoushaini Mohd Naim.

Mengecam perbuatan parti rasis berkenaan, beliau berkata, tindakan DAP itu bukan hanya mencemarkan sambutan Awal Muharram dan bulan kemerdekaan negara, bahkan melanggar Perlembagaan Persekutuan serta Akta Bahasa Kebangsaan 1963.

“Pihak kami bimbang jika tiada sebarang tindakan diambil, maka ketegangan dalam negara boleh terjadi.

“Rakyat telah lama menolak slogan palsu Malaysian Malaysia laungan DAP. Ingat, ini bukan negara komunis China!,” tegasnya kepada Ismaweb.net, hari ini.

Semalam, tular gambar beberapa ahli DAPSY Sarawak menampal pelekat dalam bahasa Cina pada beberapa papan tanda jalan di bandar raya itu – atas alasan perlu diterjemahkan dalam bahasa berkenaan untuk keperluan pelancong dari China.

Menerusi satu hantaran di Facebook DAP Sarawak, ia melibatkan papan tanda di tiga jalan utama iaitu Jalan Main Bazar, Wayang Street dan Jalan Greenhill.

Tindakan parti itu mengundang pelbagai komen netizen – yang rata-ratanya marah dan menyifatkannya perbuatan biadab – kerana bahasa Melayu sebagai bahasa kebangsaan patut diutamakan.

Mohd Khoushaini berkata, perbuatan parti tamak haloba itu membuktikan DAP konsisten tidak suka kepada Melayu dan Islam sebagai identiti di negara ini.

Katanya, sikap itu juga telah ditonjolkan DAP ketika mencatur kerajaan Pakatan Harapan – yang hanya bertahan selama 22 bulan – dengan pelbagai isu yang mengguris hati rakyat seperti pengiktirafan Sijil Peperiksaan Bersepadu (UEC) dan menghina tulisan Jawi.

“Baru-baru ini, DAP telah bangun membantah papan tanda tulisan Jawi di Pahang.

“Mereka mencabar arahan Majlis Raja-Raja yang mahu Jawi disuburkan kembali, selang beberapa minggu selepasnya mereka menaikkan papan tanda tulisan Cina pula di Pulau Pinang sebagai reaksi balas terhadap tindakan kerajaan Pahang,” katanya.

Beliau berkata, tindakan DAP mempersoalkan tulisan jawi juga seolah-olah parti itu menyeru kepada perpecahan kaum dan bersikap rasis.

Justeru, ISMA Melaka menggesa kerajaan mengambil tindakan yang lebih tegas kali ini ke atas perbuatan parti berkenaan.

“Rakyat diingatkan supaya tidak lagi tertipu dengan parti tamak haloba DAP ini. Rakyat diminta terus bangkit mempertahankan identiti negara dan isu-isu umat Islam.

“Jangan kita leka dan tidur lena lagi, sedarlah bahawa agama dan bangsa kita sedang dihina,” katanya.


Yadim tubuh Skuad D’uat Siber, beri penjelasan penulisan persenda Islam

PUTRAJAYA, 15 Zulhijjah 1443H, Jumaat – Yayasan Dakwah Islamiah Malaysia (Yadim) akan menubuhkan Skuad D’uat (para pendakwah) Siber dalam masa terdekat yang akan bertanggungjawab memberi penjelasan terhadap penulisan warganet yang mempersendakan Islam di media sosial, kata Yang Dipertuanya Nasrudin Hassan.

Tanpa meletakkan had umur, beliau berkata individu yang berilmu agama dan mempunyai kemahiran serta karakter sebagai pendakwah akan diberi keutamaan untuk dipilih sebagai anggota skuad di bawah seliaan yayasan itu.

“Idea untuk tubuhkan Skuad D’uat Siber ini timbul apabila saya lihat ada setengah individu yang ada ‘kemahiran’ untuk menjawab komen netizen (warganet) di media sosial dengan cara yang betul.

“Jadi Yadim akan kumpulkan mereka dalam satu pasukan untuk mainkan peranan menjawab komen persenda Islam dengan menggunakan pendekatan betul dan berhemah untuk elak pergaduhan,” katanya pada sidang media selepas Majlis Penghargaan dan Ramah Mesra Yadim Bersama Rakan Media di sini hari ini.

Ditubuhkan pada 1974, Yadim bertanggungjawab menyelaras aktiviti dakwah Islamiah menerusi pendekatan sosial serta melahirkan pendakwah Islam yang berpengetahuan dan berkemahiran. – Bernama


Program Pagi Bebas Kenderaan Kuala Lumpur diaktifkan semula: DBKL

KUALA LUMPUR, 28 Rabiulawal 1443H, Khamis – Program Pagi Bebas Kenderaan Kuala Lumpur (KLCFM) yang tertangguh akibat pandemik COVID-19 akan diaktifkan semula bermula Ahad ini.

Dewan Bandaraya Kuala Lumpur (DBKL) dalam kenyataan memaklumkan sebagai permulaan, program dwimingguan itu akan dijadikan program simulasi sesuai dengan SOP baharu yang ditetapkan Majlis Keselamatan Negara (MKN).

“Mereka yang ingin menyertai program ini perlu lengkap vaksin (dua dos vaksin COVID-19 dan melepasi tempoh 14 hari) dan wajib membuat prapendaftaran.

“Peraturan kesihatan dan keselamatan yang diarahkan oleh MKN akan dilaksanakan secara ketat dalam melaksanakan program ini demi keselamatan peserta,” menurut kenyataan itu.

DBKL memaklumkan program simulasi yang akan diadakan pada November dan Disember ini akan menggunakan laluan sepanjang tujuh kilometer di sekitar ibu kota.

Jalan-jalan yang terlibat dalam program itu adalah Jalan Raja, Jalan P Ramlee, Jalan Dang Wangi dan sebahagian Jalan Raja Laut, Jalan Sultan Ismail, Jalan Ampang dan Jalan Tuanku Abdul Rahman.

“KLCFM adalah program yang dapat mengeratkan perpaduan kaum dalam kalangan warga kota di samping medan untuk mengamalkan gaya hidup sihat, mesra keluarga dan membudayakan penjagaan alam sekitar.

“Ia melibatkan aktiviti berjalan, berlari, meluncur atau berbasikal selama dua jam mulai 7 pagi hingga 9 pagi dan sepanjang tempoh itu, jalan-jalan yang terlibat akan ditutup kepada kenderaan awam dan persendirian,” katanya.

DBKL menjangkakan KLCFM akan dapat dilaksanakan secara penuh pada Januari depan dengan pelbagai acara sampingan lain dan penyertaan daripada lebih ramai penaja.

Mereka yang ingin menyertai KLCFM perlu membuat prapendaftaran terlebih dahulu menerusi laman sesawang KL Car Free Morning dan DBKL serta laman Facebook KL Car Free Morning dan DBKL yang telah dibuka sejak 2 Nov lepas.

Peserta yang berjaya mendaftar akan dimaklumkan melalui e-mel selepas tarikh pendaftaran dan untuk maklumat lanjut mengenai KLCFM, orang ramai boleh melayari www.klcarfreemorning.my. – Bernama


PAS kecewa perwakilan UMNO labelkan pemimpin parti jahanam

BANGI, 18 Syaaban 1443H, Isnin – Timbalan Presiden PAS, Datuk Seri Tuan Ibrahim Tuan Man melahirkan rasa kecewa terhadap tohmohan dikeluarkan perwakilan UMNO yang melabelkan pemimpin PAS sebagai ‘jahanam’.

Beliau berkata, label yang dinyatakan Ketua UMNO Bahagian Pasir Puteh, Kelantan, Datuk Zawawi Othman ketika membahaskan usul Ucapan Dasar Presiden semepna Perhimpunan Agung UMNO baru-baru ini adalah melampau.

“Saya menolak kenyataan itu (tiga jahanam) yang saya anggap sebagai melampau.

“Kita hormati semua parti politik, (dalam masa sama) tak bolehlah kita label dan kita letak istilah (kurang baik).

“Bagi saya, itu hak PAS lah, parti lain tak boleh campur (urusan parti). Tak perlu kita labelkan (orang) seperti itu yang saya rasa tak begitu manis,” katanya seperti dipetik akhbar tempatan hari ini.

Sabtu lalu, Zawawi dilaporkan berkata, UMNO Kelantan menganggap parti itu tidak boleh bekerjasama dengan PAS selagi ada tiga ‘jahanam’ yang memimpinnya.

Dakwanya, gelaran itu diberikan kerana mereka dianggap ‘bermulut jahat’, dalam kalangan pemimpin PAS yang membabitkan Presiden PAS, Datuk Seri Abdul Hadi Awang; Naib Presiden, Datuk Mohd Amar Nik Abdullah dan Pengarah Pilihan Raya PAS Pusat yang juga Menteri Besar Kedah, Datuk Seri Muhammad Sanusi Md Nor.